text:
Umhvørvisstovan hevur givið spillivatnsskipanini hjá Landssjúkrahúsinum nýggja umhvørvisgóðkenning. Gamla góðkenningin var frá 2004.
Í sambandi við útbyggingina av Landssjúkrahúsinum verður spillvatnsskipanin hjá Landssjúkrahúsinum løgd um og gjørd av nýggjum. Umhvørvisgóðkenningin leggur lunnar undir eina útbygging av spillvatnsskipanini við reinsiskipan í tveimum stigum. Fyrra stigið verður gjørt beinan vegin og seinna stigið verður gjørt í endanum av byggitíðini, um kanningar vísa, at tørvur er á tí.
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi 9. august 2018.
Um tú vil hava meira at vita, ert tú vælkomin at seta teg í samband við Ingvard Fjallstein, telefon 342400 ella us@us.fo
Reinsiverkið hjá LSH nýggja umhvørv…
11-07-2018
Nýtt samvirkið kommunukort
06-07-2018
Kunnandi fundur um filmskapping
27-06-2018
Filmskapping um at endurnýta meira …
21-06-2018
Filmskapping um at endurnýta meira …
21-06-2018
Skerdar avgreiðslutíðir
17-06-2018
Kom við á "Mini-skeið í PCB kanning…
29-05-2018
Múlin er hægsta fjall á Hestoynni
28-05-2018
Skerdar avgreiðslutíðir á Matriklin…
19-05-2018
Verja av fugli á Ramsar-oyggjum
13-04-2018


c: text/html

text:
Eftir ein kensluligan fyrrapart úti í týningarleguni Sachsenhausen, var bowling á skránni mikukvøldið 3. mai, har næmingarnir hugnaðu sær óført.Í morgin vitja vit Checkpoint Charlie - kent sum marknaðarliðið millum eystur og vestur, tá kalda kríggið herjaði ...
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde

robotstxt: allowed

filter: keep


text:
Nú er ein tíð fráliðin síðani 77 km langa rennitúrin úr Klaksvík til Havnar. Túrurin var harður, men onga løtu á túrinum hugsaði eg tankan at gevast. Vikuna aftaná hevði eg ilt í øllum kroppinum, eg royndi at renna ein stuttan túr hósdagin, men valdi … [Continue reading]
Takk fyri at tit stuðlaðu
Her eru vinnarnir
Her eru vinnarnir. Vit hava í dag drigi í millum øll, sum stuðlaðu renningini "Meir fyri minnið". Hjartaliga til lukku til tykkum, sum hava vunnið, og hjartans tøkk til øll tykkum sum hava stuðla. Eg havi ikki orð fyri hvussu glaður og … [Continue reading]
Viljin at stuðla er fantastiskur
Nú nærkast av álvara
Nú eru minni enn 2 døgn til eg skal renna 77 km langa teinin av Sambýlinum á Heygnum, har mamma býr til Vaglið í Havn. Eg eri mega spentur, men ikki frítt at eitt sindur av fjáltur er komin á meg. Tað er sanniliga ein langur teinur, eg havi ongantíð … [Continue reading]
Mamma og babba í dansi
Mamma tín og pápi tín duga so væl at dansa havi eg ofta fingið at vita, so okkurt má vera í tí. Eg minnist væl frá mínum uppvøkstri, at mamma og babba dámdu væl at ganga í dans. Tað eini tíðina var regluliga skipa fyri gamlamannadansi, og tá vóru tey … [Continue reading]
May Bjerre heldur fyrilestur
Í dag kl. 18 heldir Alzheimerfelagið sín árliga aðalfund, og beint eftir fundin kl. 19 skipar Alzheimerfelagið fyri almennum tiltakið har m.a. May Bjerre fer at siga sína søgu. Nógvar eru eldsálirnar, og ein teirra er May Bjerre Eiby. Hon er upphavi … [Continue reading]
Smáttan hjá Archibald
Á Hvítubrúgv beint við gomlu bygdagøtuna til Árnafjarðar liggur hugnaliga smáttan hjá Archibald Black. Nátturan har um leiður er stórbar, og staðsetingin av smáttuni er væl gjøgnumhugsa. Smáttan liggur í haganum hjá Archibald. Saman við øðrum … [Continue reading]
Demens kann raka okkum øll
Tá ið demens rakar eina familju, er stóra avbjóðingin, hvussu koma vit víðari við gerandisdegnum. Tað skal takast støða til eina rúgvu, og oftast eru tað tey nærmastu, sum standa við hesari ábyrgd, og er tað mín fatan, at óttin fyri at vera … [Continue reading]
Upphiting til Hvonn Live
Fyrireikingarnar móti stóru avbjóðingini ganga væl. Í dag havi eg verið ein longri túr, væl stuðlaður av mínum góða vini Pól Sundskarð. Pól er ikki ein og hvør tá ið tað kemur til at renna langt, og eri eg sera takksamur fyri at hann tímir at koma … [Continue reading]
Nú ber til at stuðla
Sunnudagin aftaná KÍ hevði vunnið 4 - 0 í Fuglafirði, avdúkaði eg mína ætlan um at renna til Havnar til frama fyri Alzheimerfelagið. Hetta hevur verið vakt ans millum fólk, og tað er sera gleðiligt. Innleggi eg skrivaði her á síðuni sunnudagin bleiv … [Continue reading]


text:
So er Bindiklubbabókin hjá skúlanæmingum í Hvalba komin í handlarnar kring landið. Hesu ferð eru tað 7. og 8. flokkur, sum standa fyri útgávuni. Ágóðin av søluni fer til eina uttanlandsferð fyri báðum flokkunum.
Í bókini er nógv tilfar bæði handaligar uppskriftir og matuppskriftir, men eisini eru nógvar áhugaverdar greinar, t.d. skrivar Gurli Strøm eina sera áhugaverda grein um útgrevsturin á Krambatanga.
Rúna Berg skrivar um arbeiði sítt sum djórapassari í Noregi, har hon m.a. ansaði úlvum.
Rósa Hammer greiðir frá sínum ári sum AFS´ari í USA, og Elma Mortansdóttir Næs hevur prátað við abba sín, Manna, um tíðina, hann arbeiddi í Føroyingahavnini, og Ronja Rúnadóttir sigur frá sínum upplivingum, tá ið hon var á rithøvundaskeiði í Svøríki.
Fleiri aðrar áhugaverdar greinar eru at lesa og prát við nógv ymisk fólk – bæði ung og gomul.
Til stuttleika kann nevnast, at Óli Jákup í Skorti vísir myndir av, hvat hann hevur gjørt sær sum hjálp, tá ið hann kloyvir seyðarhøvdini og sagar hornini av teimum.
Bókin er sera væl uppsett við nógvum góðum myndum í.


text:
Nú er tað ikki so langt síðan, at vit fingu ein ordans umgang av Marvel, tá The Avengers filmurin kom út í biografarnar. Tá sóu vit allar tær stóru hetjurnar í einum filmi, men nú er aftur ein hetja á…
The good old Total Recall frá 1990. Hesin kom við postinum í dag. Arnold Schwarznegger er í hesum filminum Douglas Quaid. Tá Quaid skal fara á eina virtuella feriu, hendur nakað óvæntað, og hann noyðist at berjast fyri sínum lívi…
Leikstjórarnir handan filmin, Wachowski systkini (Tha Matrix og Speed Racer) og Tom Tykwer (Perfume: The Story of a Murderer og The International), hava sligið seg saman, at gera ein film, ið sigur søguna um nøkur lív bundin at hvør øðrum.…
Tagged with: Tom Hanks
Posted in Forfilmar


text:
Tíðindi vegna Svimjisamband Føroya
Svimjisamband Føroya fekk í gjár váttan frá fyriskiparunum av Evropeisku Leikum í Baku, at vit sleppa at luttaka har við fimm føroyskum svimjarum og trimum leiðarum. Og hetta er væl at merkja ikki ein apríl-søga.
Tað hevur sum kunnugt verið ein ógvuliga drúgv tilgongd, at tryggja okkum pláss á hesi stevnu, nú Evropeiska JuniorMeistarastevnan 2015 varð partur av fyrstu Evropeisku Leikum.
Vit royndu leingi at sleppa við, fyrst sum rættast hevði verið undir føroyska Merkinum, sum vit sum fullgyldugur limur í evropeiska svimjisambandinum LEN eiga at kunna á øllum tiltøkum sum LEN fyriskipar. Og síðani sum eitt kompromis undir EOC-flagginum.
Hetta rakk ikki á mál, sum kunngjørt í tíðindaskrivi í februar mánaða. Vit fóru tí aftur undir at fyrireika fyrr ætlaða sakarmálinum ímóti LEN, í altjóða ítróttadómstólinum CAS, við góðum stuðli frá serliga Ítróttasambandi Føroya og politisku skipanini.
Mentamálaráðharrin fekk orð á forsetan í altjóða olympisku nevndini IOC, og Løgmaður fekk í lag avtalu um fund við sama.
Fyri tveimum vikum síðani komu fyriskiparnir av Evropeisku Leikum so við einum nýggjum uppskoti, at vit skuldu kunna luttaka undir LEN-flagginum, heldur enn EOC-flagginum.
Starvsnevnd SSF svaraði at tað var í lagi, um vit kundu fáa uppá skrift at allir partar tóku undir við avtaluni. Og í gjár fingu vit so endaliga eina skrivliga innbjóðing til Evropeisku Leikir í Baku 2015, sum váttar at vit kunnu luttaka har.
Har eru ymiskar treytir sum vit nú samráðast um; men vit halda okkum tó kunna siga fyri vist, at føroyskir svimjarar koma at luttaka á leikunum í summar. Kunngjørt verður í næstum, hvussu vit koma at taka liðið út.
Takk øll tit sum hava hjálpt okkum á mál, til hesa hóast alt betri loysn enn at sita eftir heima. Starvsnevnd SSF, Jon Hestoy og formennirnir í føroysku svimjifeløgunum, sum hava hildið fast uppá okkara rætt at kunna luttaka sum sjálvstøðugur limur í LEN. Starvsnevnd ÍSF sum hevur bakkað okkum upp og gjørt eitt stórt arbeiði til at finna hesa loysn. Limirnir í norðurlendska svimjisambandinum og her serliga danska svimjisambandið, sum hava stuðlað okkum fult út í okkara kravi yvirfyri LEN. Danska olympiska nevndin, løgfrøðislig ráðgeving, Mentamálaráðharrin, Løgmaður og føroyska politiska skipanin annars. Og nú sjálvsagt eisini LEN og EOC og fyriskipararnir í Baku.
Um enn vit ikki sleppa at luttaka undir føroyskum flaggi í Baku, so eru vit í Svimjisambandi Føroya sera glað fyri at okkara ungur úrvalssvimjarar sleppa at royna seg eisini á Evropeisku Juniormeistarastevnuni 2015. At hetta so samstundis eru fyrstu Evropeisku Leikir, er væl eitt frambrot fyri føroyska svimjing og føroyskan ítrótt sum heild. Og tað hevur stóran týdning fyri okkum, at vit sleppa at luttaka sum sjálvstøðugur limur í LEN.
Við vón um eitt gott summar
Vegna starvsnevnd SSF
Rókur í Jákupsstovu


text:
1. mai
Í ár var 1. mai ein sunnudagur
1 mai er heilur frídagur hjá hesum feløgum:
Føroya Arbeiðarafelag, Havnar Arbeiðsmannafelag, Havnar Arbeiðskvinnufelag, Klaksvíkar Arbeiðsmannafelag, Klaksvíkar Arbeiðskvinnufelag, Føroya Handverkarafelag og Landsfelag Handverkaranna.
Hetta merkir at átrokandi arbeiði, sum verður gjørt hendan dagin, verður lønt við dupultari normalløn, so leingið halgan varðar.
Í ár fall 1. mai sum kunnugt á ein sunnudag. Hetta merkir ikki, at arbeiði, sum varð gjørt sunnudagin 1. mai, verður lønt við 200 %, men sum vanligan sunnudag við 100%. Annar frídagur verður ikki latin fyri 1. mai.


text:
Niels Petersen
26.09.2016 - 09:10
Tíðindi > Lóg & Landaskil > Eldsbruni
Eldur kom í nátt í kenda danska baðihotellið, Svinkløv Badehotel. Bygningurin sum var størsti træbygningur í Danmark stóð ikki til at bjarga, og brendi í grund. Teir umleið 70 gestirnar sum gistu har í nátt náddu tíbetur út uttan skaða.
Sambært Nordjyske.dk byrjaði eldsbrunin í køkinum, sum er í kjallarahæddini. Poul Badsberg, løgregluovastin hjá Nordjyllands Politi sigur, at alt yvir tveir metrar er burtur.
Ongin mannskaði stóðst av eldinum, men ein kvinna, sum er við barn, varð flutt á sjúkrahús til kanningar.
Tað var stutt undan miðnátt, at løgreglan fekk fráboðanina um, at eldur var komin í. Klokkan 01:30 herjaðu flammurnar upp gjøgnum takið.
- Sløkkiliðið i Fjerritslev fekk hjálp frá sløkkiliðum úr Brovst og Løgstør, umframt úr Thisted, men har var onki at gera, segði Poul Badsberg millum annað fyri Nordjyske.dk.
Svinkløv Badehotel varð bygt í 1925 af Carl Brix Kronborg, ið kom til Danmarkar eftir fyrsta heimsbardaga.
- Bygningurin var ein perla. Hetta er bara so tragiskt, segði løgregluovastin.
Siíðan 2015 hevur parið, Louise og Kenneth Toft-Hansen rikið baðihotellið.
(Mynd: Nordjyske.dk)


text:
Skulu Norðurlond gera sær nakrar vónir um at fasthalda sína støðu millum tey leiðandi londini innan digitalisering, er neyðugt at brúka nógv størri orku innan hetta økið í komandi árum. Hetta er ein av niðurstøðunum í nýggjari frágreiðing, sum Boston Consulting Group hevur gjørt fyri Google í sambandi við ráðstevnuna Digital Frontrunners Copenhagen.
Og fyrimunirnir við at raðfesta digitalisering og innovatión eru stórir. Boston Consulting Group metir, at búskaparvøksturin í Danmark kann gerast umleið helvtina størri, um Danmark í størri mun megnar at taka til sín tað, sum tilsamans verður rópt Industry 4.0. Hetta heiti fevnir um menning av datagreiningum, framkomna robottøkni, Internet of things og tykistøkni (augmented reality).
Frágreiðingin vísir eisini á aðrar, minni framkomnar digitaliseringsmøguleikar, sum kunnu økja um búskaparvøksturin. Eitt nú dugir Danmark ikki so væl at fáa lítlar og miðalstórar fyritøkur at gagnnýta teir møguleikar, sum digitaliseringin gevur, og førleikar innan teknik og digitala tøkni kunnu eisini betrast.
Boston Consulting group vísir í frágreiðingini á, at um verandi gongd heldur fram óbroytt, verða tað innan fá ár serliga lond í Asia sum fara at yvirhála norðurlond innan digitalisering. Ítøkiliga metir Boston Consulting group, at tað bara verður eitt norðurland eftir í top 10 í E-intensity indexinum í 2025 (tað eru 5 norðurlond í top 10 í dag).
Frágreiðingin kann lesast í fullum líki her.
Kelda: di.dk


text:
Leikarin hesa vikuna: Poula Dulavík Berg
Aldur: 34
Arbeiði/skúli: Ergoterapeutur á Klaksvíkar Sjúkrahúsið
Pláss á vøllinum: Strika
Hvat er tað fyrsta minnið, tú hevur sum
hondbóltsspælari?
Tað má verða tá eg havi verði eini 9-10 ár og eg stóð í málinum. Gemalurin smekkaði til, rakti stongina og beint í andlitið á mær!! Snakka um kærlighed ved første kast :)
Hvat vilt tú verða kend fyri á vøllinum?
Ein spælari, sum kempar til síðsta bríksl og
gevur seg fult út.
Hvat er besti hondbóltspælari, tú hevur leikt
saman við?
Uttan iva Paula Berg
Høgnesen.
Hvør er besti hondbóltsleikari, tú hevur leikt
ímóti?
Eg hugsi ikki soleiðis tá eg spæli. Alt
sum kemur ímóti mær, skal bara steðgast. Óansæð um tað er ein góður ella minni
góður leikari.
Hvør er næsta stjørnuskotið hjá Stíf?
Emmy Ingibjørg Sjúrðardóttir
Kass.
Hvussu fyrireikar tú teg til dyst?
Eg hugsi nógv um dystin ígjøgnum vikuna og fyrireiki meg mentalt. Beint áðrenn eg møti til dyst, spæli eg musik við høgum tempo og nógvum bassið. So komi eg í kamp humør :)
Lýs besta málið, tú hevur skotið?
Tað er túsund tals
mál at velja ímillum, so eg fái ikki valgt eitt einkult ;)
Hvør er stuttligast undir brúsini?
Erla Petersen er
herlig.
Hvat er tín lívrættur?
Riv
Um tú vart eitt djór, hvat djór hevði tú so verði?
Ein pantari. Sjálvbjargin og tolin, men kann blíva garvill áðrenn man veit av.
Hvat er títt yndis sitat?
Vit taka tað sum
tað kemur.
Hvør leikari er lekkrast á mansliðnum?
Har var ein
lekkur málmaður síðsta ár, men hann er givin ;)
Hvat skoritriks hevur riggað best hjá tær?
Tað er so langt síðani eg havi brúkt eitt skoritriks, at eg havi gloymt øll :)
Hvønn sang burdu øll hoyrt í minsta lagið eina
ferð og hví?
“Can´t stop this
feeling” hjá Justin Timberlake. Fantastiskar rytmir og sangari. Fær meg altíð í
gott lag.
Hvussu nógvar tímar brúkar tú í vektrúminum um vikuna?
Umleið 2 tímar um
vikuna.
Hvønn leikara skulu vit spyrja næstu ferð?
Lív Arge


text:
Dagur & Vika verður framskundað ein hálvan tíma
mentan26-06-2018 - 17:46 - Jóanis Nielsen
Dagur & vika verður framskundað ein hálvan tíma, tá vit senda beinleiðis HM-fótbólt!⚽📺
HM-bólkaspælið er við at vera liðugt, og fleiri avgerandi dystir eru fyri framman. Fleiri av hesum dystunum liggja tó samstundis sum Dagur & vika. Áður hava vit víst allar dystir á heimasíðu okkara, men komandi tíðina vísa vit eisini hesar spennandi dystirnar í sjónvarpinum. Tað hevur tó við sær, at skráin má framskundast ein hálvan tíma. Tað merkir:
▪Barnasjónvarpið byrjar klokkan 17.30
▪Dagur & vika byrjar klokkan 18.30
Tað er tó ikki hvønn dag. Talan er um dagarnar:
▪Týsdag 26. juni kl. 19.00: Ísland - Kroatia
▪Hósdag 28. juni kl. 19.00: Ongland - Belgia
▪Mánadag 2. juli kl 19.00: Áttandapartsfinala
▪Týsdag 3. juli kl 19.00: Áttandapartsfinala
▪Fríggjadag 6. juli 19.00: Fjórðingsfinala


text:
Beint eftir at Føroya Pedagogfelag boðaði frá, at leiðararnir á dagstovnum og frítíðarskúlum vóru farnir í verkfall, og eftir at KAF – arbeiðsgevarafelagið hjá kommununum – lýsti verkbann á økinum, boðaði Runavíkar kommuna frá, at foreldur at børnum, sum ikki fingu ansing og tilboð, ta tíðina stígur var í millum partarnar, fóru at fáa gjaldið aftur fyri ta tíðina, hesi tilboð ikki høvdu staðið teimum í boði.
Hendan fráboðanin verður hildin. Treytaleyst.
Skipanin er annars samanskrúvað soleiðis, at foreldragjøldini verða goldin fyrst í hvørjum mánaði, gjaldingin liggur inni í sjálvvirkandi skipan, og rættað verður bara fyri einstakar broytingar mánað fyri mánað. Hesi gjøldini eru goldin fyri desember 2017 og januar 2018.
Harvið hava foreldur í Runavíkar kommunu í seinastuni goldið fyri ansing og tilboð, á dagstovnum, í frítíðarskúlum og forskúlum, fyri eina tænastu, sum tey ikki hava fingið. Verfallið/verkbannið er ein orsøkin og hartil er sjálvirkandi gjaldskipanin viðvíkjandi foreldragjøldum ein onnur.
Nú veit ongin hvussu drúgv hendan stríðsstøðan á arbeiðsmarknaðinum verður, men undir øllum umstøðum verða ongi foreldragjøld flutt sjálvvirkandi fyrst í februar mánaði, uttan at faktuellar reguleringar verða gjørdar fyri mista tænastu hjá foreldrunum í desember og januar mánaði. Verður stríðsstøðan drúgvari enn januar mánaði røkkur fram í tíð, verður gjaldskipanin við foreldragjøldum steðgað, haðartil støðan aftur er vorðin vanlig á dagstovnum, í frítíðarskúlum og í forskúlum okkara.
Ongin orsøk er til, at foreldrini snúgva sær til kommununa hesum viðvíkjandi, táið Roknskapardeildin í Ráðhúsinum broytir sjálvvirkandi flytingarnar soleiðis, at alt verður rættað uppaftur, og foreldrini fáa peningin aftur, sum teimum tilkemur av røttum.
Samanumtikið verða foreldur fíggjarliga kompenserað fult og heilt fyri kommunala tænastumissin, sum tey sjálvvirkandi hava goldið fyri, meðan støðan hevur verið óvanlig á arbeiðsmarknaðinum - orsaka av verkfalli og verkbanni.


text:
Dyrnar latnar upp á Glasi
mentan28-09-2017 - 14:49 - Jóanis Nielsen
ARKITEKTURUR: Altjóða arkitekturdagurin stendur fyri durum, og komandi vikuskifti verður skipað fyri ymiskum áhugaverdum tiltøkum runt um í høvuðsstaðnum. Landsverk letur í hesum sambandi dyrnar upp á Glasi, og bjóðar øllum áhugaðum innar í nógv umrødda bygningin og komandi miðnámsskúlan við Marknagil.
Tann 1. oktober verður altjóða arkitekturdagur, ið er eitt afturvendandi tiltak, sum UIA – altjóða felagsskapurin fyri arkitektar – skipaði fyri á fyrsta sinni í 1985. Dagurin hevur síðani verið hildin á hvørjum ári um allan heim. Í Føroyum hevur dagurin eisini verið markeraður seinastu árini við ymiskum áhugaverdum tiltøkum.
Nógv áhugavert á skránni
Komandi vikuskifti verða nógv tiltøk á skránni, sum øll venda sær til fólk við áhuga fyri byggilist, bygging í Føroyum og bústaðarmøguleikum og -politikki. Millum annað verður ein framsýning við verkætlanum hjá Bústøðum á Torginum í SMS fríggjadagin og leygardagin, har tú kanst vitja í eini íbúð. Rundsýning verður í Finsen leygardagin kl. 14.00, og temafundur við ymiskum framløgum verður í Müllers Pakkhúsi leygardagin frá klokkan 15.00.
Glasir innanífrá
Íkastið hjá Landsverki til arkitekturdagarnar hesaferð verður at bjóða almenninginum inn á Glasir at síggja og uppliva Føroya størstu byggiverkætlan, sum nú av álvara fær skap innan eisini.
- Tað er heilt serligt at standa inni í hesum stóra, sermerkta og stásiliga bygningi, og nú vilja vit geva øllum áhugaðum møguleikan at sleppa inn at síggja og uppliva bygningin, sigur Arne Debess Madsen, leiðari á Byggideildini á Landsverki
Opið hús verður á Glasi úti við Marknagil komandi sunnudag 1. oktober klokkan 15.00-17.00. Møtt verður við høvuðsinnkoyringina til byggiplássið frá Marknagilsvegnum, har fólk taka ímóti og vísa vegin inn í bygningin.
Øll eru vælkomin.


text:
Tey hava nú eina góða løtu umrøtt elituvenjingina í Føroyum, og her serstakliga úrslitið hjá Páli Joensen í Beograd. Og tað er sanniliga positivir tónar úr øllum herðashornum, frá at tey mest neiligu tosa um at styrkja ítróttin sum heild, til at tey mest positivu vilja geva elitu-íðkarum starvsløn. Lurtið á netvarpinum hjá Løgtinginum.
4 thoughts on “Áhugavert kjak í Løgtinginum í løtuni”
-
Her verður tosað nógv um at geva einstaklingum løn, men eg sakni prát um sjálvar umstøðurnar. Tí vit mugu væl fyrst og fremst hava hyljarnar, um nakar svimjari skal koma burturúr 🙂
-
He he, síggi at Petur Heðin talar at hesum á http://www.fsvim.com:
Her fer Rókur púra skeivur. Hevur FS ikki fingið 3 meistaraheitir úr einum 16 m hylji ? og eru ikki fleiri góð úrslit komin her úr Fuglafirði ? nei eg spyrji bara harra Rókur í Jákupsstovu, tað er ikki bara umstøðurnar sum gera munin. Viljin skal koma frá sjálvum svimjaranum. Og tað er ikki nógv annað sum skal til.
Jú jú, men tað var í kapping við okkum sum eisini svimja í 12,5 og 16 metrar hyljum 😉
(nei tvætl, eg saknaði bara at tey – løgtingsfólkini – eisini tosaðu um hyljar og aðrar viðkomandi umstøður, umframt starvsløn)
-
-
Talan er um eitt eldri uppskot hjá Fólkaflokkinum um at geva ítrottin 1.2 mio kr, men uppskotið varð felt nakrar ferðir. Nú skjóta Annfinn Kallsberg og Co upp at geva eina eykajáttan uppá 500.000 kr til ÍSF og 100.000 kr til Hugasamband Føroya.
Sum tað verður sagt í uppskotinum (pdf):
“Vit eru komin langt í fótbóltinum, men vit hava kanska betri møguleikar innan einstaklingaítrótt og lið. Tað er sjón fyri søgn, nú vit hava fingið ein trífaldan evropameistara.”
-
Hatta skilji eg ikki:
“…men vit hava kanska betri møguleikar innan einstaklingaítrótt og lið“


text:
Fyri vali á aðalfundinum stóðu Gunnbjørn Joensen, Anja Jacobsen og Eli Lassen. Øll tóku við afturvali og vórðu vald. Í nevndini sita sostatt Magni Arge, Gunnbjørn Joensen, Anja Jacobsen, Eli Lassen og Jostein Petersen.
Christian Danielsen bleiv afturvaldur sum tiltakslimur.
Frá Førleikamenning til tænastudepil
Á aðalfundinum greiddi formaðurin frá, at fyritaksemið innan frálandavinnu í Føroyum er komið á eitt vegamót, nú ongin nýggj leitiboring er fráboðað. Vit kunnu sjálvandi liva í teirri vón, at rákið vendur skjótt og næsta boring ikki er langt burturi, men útlit eru ikki til tess sum er.
Tí fer Oljuvinnufelagið undir at samskipa eitt átak um at staðseta Føroyar sum maritima tænastustøð fyri frálandavinnuna og fyri alla skipaferðslu, sum siglir framvið Føroyum.
Endamálið er at marknaðarføra Føroyar sum ein maritiman tænastudepil í Atlantshavi har skipaferðsla kann fáa dygga og skjóta tænastu. Vit hava eitt fjølbroytt úrval av tænastuveitingum og eisini neyðugu førleikarnar og møguleikarnar til at átaka okkum krevjandi uppgávur, tá skip og pallar skulu til umvælingar.
Við tíðini er ferðslan í føroyskum sjóøki nógv vaksin, frálandavirksemið er vaksið munandi vestan fyri Hetlandi og hevur flutt seg nógv nærri føroyska markinum, ferðslan umvegis arktis stendur í vøkstri og reglusemið í flogferðsluni er nógv batnað síðani flogvøllurin var longdur og Atlantic Airways tók í nýtslu nýggj flogfør. Alt hetta talar fyri at marknaðarføra Føroyar sum ein upplagdan maritiman tænastudepil.
Dentur verður lagdur á seks høvuðspunktir:
1. Geografiska staðsetingin mitt í Atlantarhavinum
2. Prógvaðar og víðfevndar førleikar í oljuvinnu
3. Tiltikin fleksibilitetur í vinnuni og tænastuveitingum
4. Meginparturin av tænastum røkkast innan 1 tíma frástøðu
5. Kappingarført kostnaðarstøði
6. Vit hava tøkt pláss í havnunum og góðar havnir
Fyrsta átakið snýr seg um at marknaðarføra Føroyar sum tænastudepil fram móti oljustevnuni Offshore Europe í Aberdeen. Í tí sambandinum verða serligar framløgur evnaðar til á prenti og digitalt og skipa verður fyri átøkum í Aberdeen.
Offshore Europe 2015
Oljuvinnufelagið samskipar luttøku á Offshore Europe í september 2015. Enn er ikki ov seint at melda til. Meira er at frætta um Offshore Europe við at venda sær til Jórun Gardar á jorun@industry.fo ella á telefon 739913.


text:
SERSÁTTMÁLI
millum
Havnar Arbeiðsmannafelag, Havnar Arbeiðskvinnufelag, Føroya Arbeiðarafelag, Klaksvíkar Arbeiðskvinnufelag og Klaksvíkar Arbeiðsmannafelag.
og
Føroya Arbeiðsgevarafelag
§ 1
Øki sáttmálans
Sáttmálin fevnir bert um arbeiðsfólk, sum starvast við vaktararbeiði í einum trygdarfelag og fakliga liggja innan økið hjá omanfyri nevndu feløgunum.
§ 2
Arbeiðstíð
Arbeiðstíðin hjá arbeiðsfólkinum, sum fevnt er av hesum sáttmála er 40 tímar um vikuna í meðal uppgjørt yvir eitt 2 vikur tíðarskeið. Í tíðarskeiðinum juni, juli og august verður uppgerðin gjørd yvir eitt 4 vikur tíðarskeið fyri tey arbeiðsfólk, sum hesa tíð fast arbeiða við M/S Norrønu.
Tá vaktirnar verða lagdar, skal hædd verða tikin fyri, at arbeiðsfólkið í miðal hevur ein steðg uttan lønarmiss á í minsta lagi 20 minuttir fyri hvørjar 4 tímar arbeitt verður.
Stk.2. Arbeiðið millum kl. 07.00 og 17.00 verður roknað sum normaltíð.
Stk.3. Fyri arbeiði ólagaliga tíðir verða latnar hesar viðbøtur afturat vanligu tímalønini:
Gerandisdagar millum kl. 17.00 og 21.00 10 %
Gerandisdagar millum kl. 21.00 og 24.00 20 %
Gerandisdagar millum kl. 24.00 og 07.00 25 %
Fyri arbeiði í leygardagssamdøgrinum millum kl. 00.00 og 24.00 30 %
Fyri arbeiði í sunnudagssamdøgninum millum kl. 00.00 og 24.00 40 %
Fyri arbeiði í halgidagssamdøgnum og á føstum frídøgum
smb. viðkomandi høvuðssáttmála millum kl. 00.00 og 24.00 50 %
Um arbeiðsfólk er møtt til arbeiðis kl. 21.00 ella seinni, verður ikki farið niður í løn fyrr enn viðkomandi hevur havt frí í minsta lagi 6 tímar.
Stk. 4. Arbeiði út yvir ta meðal arbeiðstíð, sum er ásett í stk. 1, verður roknað sum yvirtíð.
Stk. 5. Har hetta ber til, verður miðja eftir at leggja normaltíð og ólagaliga arbeiðstíð javnt millum arbeiðsfólkini.
§ 3
Lønarviðurskifti
Tímalønin er sum ásett í høvuðssáttmálunum, íroknað starvsaldur. Fyri fastlønt er mánaðarlønin tímalønin x 173,33 umframt tær viðbøtur, sum nevndar eru í grein 2, stk. 3.
Fyri yvirtíð verður goldið eyka:
- - fyri fyrstu 4 yvirtíðartímarnar 35 %,
- - fyri næstu 4 yvirtíðartímarnar 50 %
- - fyri yvirtíðartímar út yvir 8 tímar 75 %
Fyri vaktarhald umborð á skipum verður lønin sum ásett í høvuðssáttmálanum fyri slík vaktarhald, tó ongantíð lægri enn kr. 125,00 um tíman.
Eingin av arbeiðsfólkunum skulu fara niður í løn, íroknað eftirløn, í sambandi við, at hesin sáttmáli kemur í gildi.
§ 4
Eftirløn
Arbeiðsfólk fáa umframt lønina, sum nevnd er frammafyri, eftirlønargjald, sum er 3 % av øllum lønarútgjaldingum.
Nevnda eftirlønargjald hækkar við 1,5 prosentstigi hvørt ár, roknað frá gildiskomuni av hesum sáttmála, til prosentið er tað sama sum í høvuðssáttmálanum og fylgir síðani høvuðssáttmálanum.
§ 5
Høvuðssáttmálin
Fyri viðurskifti, sum ikki eru nevnd í hesum sáttmála eru tær til eina og hvørja tíð ásettu reglur í høvuðssáttmálunum galdandi. Tó eru uppsagnartíðin fyri fastlønt sambært
fastlønarsáttmálanum.
Starvstíð vunnin áðrenn henda avtala kemur í gildi verður eisini roknað við í samlaða starvsaldurin.
§ 6
Gildiskoma og uppsøgn av hesum sáttmála
Hesin sáttmáli er galdandi frá 1. juli 2016 og kann sigast upp til ein 1. september, tó fyrstu ferð til 1. september 2018. Sáttmálin kann bert sigast upp saman við høvuðssáttmálunum, tað vil siga í seinasta lagi 1. januar tað árið, høvuðssáttmálarnir ganga út. Broytingar í sáttmálanum kunnu bert gerast í sambandi við sáttmálasamráðingarnar um høvuðssáttmálarnar.
Partarnir vátta, at hesin sáttmáli ikki í aðrar mátar skal teingjast saman við øðrum sáttmála-viðurskiftum partanna millum.
§ 7
Sáttmálaeintøk
Hesin sáttmáli verður undirskrivaður í 6 eintøkum.
Tórshavn, tann 6. mai 2016


text:
Tilmelding fer fram á industry.fo
Vinnudagurin verður 30. september og er altíð væl umtóktur millum føroysk vinnulívsfólk og tey, sum onkusvegna hava samband við føroysku vinnuna.
Hetta sæst aftur í tilmeldingunum til dagin. Av teimum gott 400 plássunum, sum Høllin í Norðurlandahúsinum hevur, eru knapt 200 longu farin.
Inntil 1. september var einans gjørligt hjá limum í Føroya Arbeiðsgevarafelag og undirfeløgum tess at melda til, men nú er tilmeldingin opin fyri øllum. Til ber at melda til Vinnudagin á heimasíðuni hjá Vinnuhúsinum.
Filmurin niðanfyri frá Vinnudegnum 2015 gevur eina góða hóming av hví, hvør og hvussu, tá tað til Vinnudagin kemur. Les annars meira um Vinnudagin og fyrilestrarnar her.


text: Libby Trickett hevur meldað út at hon fer at halda pausu í nakrar mánaðir, til at umhugsa um hon yvirhøvur ætlar sær at halda áfram sum toppsvimjari. Venjarin Stoelwinder heldur ongan iva vera um, at tað var ‘sirkusið í Rom’ sum hjálpti til at hon misti motivatiónina. Amaury Leveaux er ikki byrjaður at venja aftur eftir Rom, sambært venjaranum Horter tí at tíðin fram til Rom var so drúgv, tá ið fyrst draktirnar vóru til fyrimuns hjá Levaux, og síðani til fortreð. Hinvegin er bringusvimjarin ‘Lethal’ Leisel Jones klár at venda aftur, eftir eitt fríár,og heldur seg hava valt besta árið yvirhøvur til at vera burtur.


text:
Tíðindi
28. juni 2018
Ritgerðin ber heitið: "Den pædagogiske diskurs i læreruddannelsen - formål. indhold og undervisningsmetoder. En komparation af læreruddannelserne HSN, Drammen, VIA, Aarhus og HÍ, Reykjavík."
Hans Harryson hevur seinastu gott trý árini arbeitt við hesi verkætlan á Námsvísindadeildini á Fróðskaparsetri Føroya. Hans, sum frammanundan er námslektari á Námsvísindadeildini, byrjaði arbeiðið við síni ph.d. í september í 2014 og lat ritgerðina inn marts í ár.
Ph.d.-verkætlanin, sum er fíggjað av Fróðskaparsetri Føroya og Granskingargrunninum, er tað, sum verður kallað “joint degree”, sum er ein avtala millum Aarhus Universitet og Fróðskaparsetur Føroya.
Høvðusvegleiðari hevur verið Jens Rasmussen, professari á DPU, Aarhus Universitet og hjávegleiðari hevur verið Firuoz Gaini, Fróðskaparsetur Føroya.
Í metingarnevndini vóru:
Per Fibæk Laursen, professari á Danmarks institut for Pædagogik og Uddannelse (DPU) við Aarhus Universitet (formaður)
Elsebeth Jensen, útbúgvingarleiðari á VIA University College
Elaine Munthe, professari á Fakultet for utdanningsvitenskap og humaniora við Universitetet i Stavanger
Verjan gekk sera væl og var áhugaverd at lurta eftir. Hans Harryson gjøgnumgekk fyrst sítt arbeiði at samanbera og greina læraraútbúgvingar í trimum londum og niðurstøðurnar, sum hann er komin til. Síðani varð spurt og kjakast um ymsar tættir, m.a. í vali av londum og skúlum til samanberingar, um metodur og niðurstøður.
Hans Harryson svaraði væl fyri seg og fekk rós frá metingarnevndini fyri sítt umfatandi og dygga granskingararbeiði. Tey mettu arbeiðið vera eitt kærkomið og gott íkast til økið, sum ikki er nógv kannað frammanundan, og mæltu honum til at halda fram at arbeiða við innsavnaða tilfarinum og at fáa úrslitini almannakunngjørd.
Tá verjan var liðug kunngjørdi metingarnevndin, at tey vóru samd um, at hann hevði staðið verjuna og mæltu til, at hann fekk tillutað ph.d.-heitið. Sigurð í Jákupsstovu handaði honum prógv frá Fróðskaparsetrinum, meðan prógvið frá Aarhus Universitet kemur seinni.
Ph.d.-verkætlanin er stuðlað úr Granskingargrunninum.
Kelda: gransking.fo
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Bygningurin á havnarlagnum í Runavík, har sum Beta, Landingarmiðstøðin og Fresh Link áður hava hildið til, er nú liðugt umvældur eftir stórskaða, sum rakti hann í einari ódn fyri góðum ári síðani. Runavíkar kommuna eigur húsið, og er tað nú dagført úr enda í annan.
Eftir at húsini vóru lýst til leigu, hevur áhugin verið stórur fyri teimum. Áherðslan var, at komandi virksemið í mest møguligan mun skuldi vaksa um virkisstigið við Runavíkar havn.
Í mong ár, í áratíggju, hevði Skipafelagið Føroyar avgreiðslu og regluligan farmaflutning til og frá Runavíkar havn. Tá rákið í flutninginum til og frá Føroyum í stóran mun varð miðsavnað í høvuðsstaðnum, riggaði Skipafelagið Føroyar av í Runavík um túsundáraskiftið.
Tíðliga ímorgun bar til at staðfesta, at sama felag, nú undir heitinum Faroe Ship Føroyar, hevur ætlanir um at byrja virksemi av nýggjum við Runavíkar havn. Tey bæði Jóhanna á Bergi, stjóri, og Magnus Rasmussen, borgarstjóri, skrivaðu kl. 9 undir ein leigusáttmála, ið hevur við sær, at flutningsfelagið frameftir leigar framleiðsluhúsið á matr. no. 219e, Glyvra bygd, frá Runavíkar kommunu.
Hvussu Faroe Ship Føroyar fer at skipa seg í økinum, er teirra lutur at gera greiði fyri, men hiðani fegnast vit um, at tað nú røkist fyri, at skipaður farmaflutningur aftur verður til og frá Runavíkar havn. Vit ynskja Faroe Ship Føroyar blíðan byr í ókomnum døgum - í væntanini um gott samstarv.
Runavíkar kommuna & Runavíkar havn


text:
Frá Tvøroyrar kommunu: Árligi væl umtókti jólahugnin í viðarlundini verður nú leygardagin, 9. desember, frá kl. 18. Jólahugnin í viðarlundini er fyri nógvar familjur vorðin ein siðvenja og somuleiðis ein byrjan uppá jólafrítíðina.
Viðarlundin er um hesa árstíðina prýdd við jólaperum, sum somuleiðis lýsa hugnaligu gøturnar millum trøðini upp, so væl er gangandi, sjálvt um myrkt er.
Hetta tiltak er eisini eitt gylt høvi hjá barnafamiljum og øðrum at kobla úr frá tí strævna gerandisdegnum, og njóta náttúruna og vakra umhvørvi í og runt viðarlundina.
Ókeypis, heitt kakao og bollar eru at fáa, og jólamenn vitja. Harafturat verður skipað fyri sangi, har Erolf og Hentzar luttaka.
Sum nakað nýtt, so ber í ár til at keypa sær heimagjørdar jóladekoratiónir og annað
Um tú veitst okkurt, sum VP ikki veit - skriva so til vp@vp.fo


text:
Havhestaveiða
Ávaring og leiðbeining til tey, ið fara á havhestaveiðu:
1. Tey, ið veiða náta, eiga at vera í oljuklæðum og at tváa tey og øll klædnapløgg, tey hava verið í, væl, tá veiðan er av.
2. Ungar, ið eru rak og ússaligir, eiga ikki at verða tiknir. Men kanningarnar seinastu árini hava prógva, at ofta eru ungarnir rak av øðrum sjúkum enn nátasjúkuni. Tó kann ein ikki líta á, at fuglar, sum tykjast vera heilt frískir, ikki smitta.
3. Umráðandi er at tváa hendurnar væl undir veiðuni og aftaná, áðrenn farið verður at fáa sær, festa sær í o.s.fr. Best er at skola hendurnar í kloraminvatni, ið fæst við at loysa upp 50 g av kloraminpulvuri í 10 litrum av vatni/sjógvi. Beinið tóm kloraminíløt burtur, so eingin kemur at teimum. Kloramin er vandamikið at fáa niður í seg. Ger eitrandi gass saman við sýru. Vandi er fyri etjan, og tað kann elva til ovurviðkvæmi. Týdningarmikið er ikki at anda dustið í seg, so neyðugt er altíð at hava ílatið afturlatið. Kemur nakað av evninum í eyguni, skolið so væl við vatni og farið til lækna.
4. Alt, ið vit enn vita um smittuna, bendir á, at ungarnir eiga altíð at verða skáldaðir og ikki royttir. Mælt verður til altíð at skolda nátarnar sama kvøld, sum komið er at landi. Mælt verður til at brúka djúpa gassgrýtu og fremst av øllum at brúka hitamát (termometur), og ongantíð at lata vatnið vera heitari enn 75°C – ið hvussu er ikki lata tað fara upp um 80°C. Tí er vatnið heitari, fer at paða, t.e. fjøðurin hevur filluna við sær, tá ið hon verður strokin av. Havið fuglin heilt undir, men latið hann ikki nerta við botnin, tí so brennist hann. Havið hann ikki í tí heita vatninum longur enn 3 min., vendið honum á ymsar liðir við sneis. Gongur fjøðurin ikki væl av, tá ið fuglurin verður lagdur á fjøl og strokin við sneisini, er heldur at koyra hann aftur í grýtuna lítla løtu, enn at hava hann ov leingi í fyrstu ferðina.
5. Fjarðar o.t. eigur at verða koyrt á brennistøðina til brenningar. Nógvar klagur hava verið, tí fjarðarnar ofta liggja og rekast við lendingarnar.
6. Heldur nakar seg hava fingið sjúkuna, ið vanliga byrjar 4-14 dagar eftir smittuna, verða tey biðin um beinanvegin at venda sær til lækna. Tí góð hjálp er í flestu førum í tøkum heilivági. Men hesir heilivágir kunnu svíkja, so vit eiga ikki bara at líta á teir, men eisini royna sum frægast at verja okkum fyri smittu.”
(Leysliga úr bókini hjá H.D.Joensen; sála ” Læknabók á sjógvi og landi bind 2 bls. 543”)


text:
Myndina hevur Finleif Mortensen tikið.
Stórt tunnils- og mentanartiltak verður á Strondum leygardagin 24. februar, eitt ár eftir, at fyrsta skotið til tunnilin varð latið av.
Kl. 09:00-12:00 Við bussi av Langanesi, inn til fyrstu rundkoyring undir Atlantshavinum. Kostnaður fyri tunnilstúr: 70,- kr
Kl. 12:00-14:30 Døgurði í bygdahúsinum Á matskránni verður kolottusteik við rómaeplum og kaffi omaná. Til ber at keypa okkurt at drekka afturvið døgurðanum
Kl. 15:00-17:30 KARÐA GRÁTT?
Framløgur um framtíðar avbjóðingar og møguleikar í nærumhvørvinum.
ANDRAS RÓIN, SAMFELAGSFRØÐINGUR. STJÓRI Í BÚSTAÐIR · Frá fjøltáttaðum bústaðarútboði til samfelagsligt fjølbroytni
RANDI FREDERIKSBERG, LANDAFRØÐINGUR. LEIÐARI Í YRKISDEPLINUM · Strendur í framtíðini - blomstrandi bygd ella sovandi forstaður?
SVEND SIVERTSEN, ARKITEKTUR HJÁ FULGARK · Býarætlan/Byggisamtykt -Endamál, atlit og møguleikar.
HEIDI POULSEN, ARKITETUR HJÁ MAP-ARKITEKTAR · Burðardygg framtíð
Kostnaður fyri døgurða OG framløgur: 195,- kr. Til ber at keypa okkurt undir góman.
Ímillum framløgurnar fer Súni Johansen at spæla tónleik.
Kl. 09:00-14:00 og 18:00-19:00 Atelierið hjá Finleif Mortensen er opið
Kl. 18:00-20:00 Nýggja missiónshúsið verður vígt
Leingi opið: Bergsteinar, Strandamáling, Snældan, Effo, Stranda Centrum og Fornminnafelagðið.
Kl. 20:00-23:00 Konsert/Tónleikakafé í bygdahúsinum
Luttakandi tónleikarar og bólkar eru:
Súni Johansen
Sámal Ravnsfjall
Altverkið
Ásbjørn Berthelsen
Hanus G Johansen
Kostnaður fyri konsert: 130,- kr. Til ber eisini at keypa okkurt leskiligt.
Atgongumerki til tiltøkini kunnu keypast her: www.atgongumerki.fo


text:
Teldutala
25. mars er føðingardagur V.U. Hammershaimbs. Tá hevur móðurmálsdagurin verið hildin. Men í ár var hesin dagur Langi fríggjadagur, og móðurmálsdagurin er tí settur til seinasta dag í mars, hósdagin 31. mars klokkan 19:00.
Nám, ið er ein av fyrireikarunum, hevur á undirvísingarportalinum Snar heitt á skúlar í landinum, at leggja sær móðurmálsdagin í geyma.
Ikki bara í móðurmálsundirvísingini, men í øllum lærugreinum, so næmingar verða kunnaðir um tey viðurskifti, sum elvdu til, at vit í dag hava eitt væl virkandi mál, sum alt árið kann rúma øllum samskifti.
Á undirvísingarportalinum Snar verður í ár gjørt vart við enska ávirkan í móðurmálinum.
Sagt verður, at fyrr var vanligt at hefta seg mest við danismur í føroyskum máli. Í dag tykist sum um angulsaksisk ávirkan hevur tikið henda leiklut.
Í miðlunum er alt vanligari at hoyra ensk orð og vendingar, serliga tá ið ung hava orðið. Í stuttfilminum Sigarett (2010) hjá Heiðriki á Heygum sigur hann: “Eg eri úti av sigarettum”, sum stavar úr enskum: “I am out of cigarettes”. Í práti um fitness varð í ungdómssendingini Røddin brúkt orðið legitt, um tað, sum er lógligt, framborðið sum á enskum [lə’ʤit]. Skilligt er, at tað er úr enskum: legit, sum er slang av orðinum legitimate, lógligt. Á Ungdómstinginum í 2016 segði ein, at "vit skulu enkorreggja tey, ella hvussu tað nú eitur á føroyskum".
Tá vit skriva á teldu í skúlanum seyva vit, og tá vit fara í biograf síggja vit ein treylara. Í løgtinginum kunnu politikarar klira, meðan tollarar klarera. Í orðabókini stendur isi fyri enska easy.
Ávirkan úr enskum er ikki nýggj í føroyskum máli. Í 1997 skrivaði Tórður Jóansson doktararitgerðina English loanwords in Faroese. Í hesum sambandi kunnu vit nevna søgulig orð og hugtøk, sum at sigla klos í land við trolara, har bæði close og trawler eru úr enskum, eins og skeilett, sum er vindeygað í dekkinum, ið letur skylight sleppa niður undir.
Í dag eru telduspøl á enskum og mest sum alt, ið vit raka við á telduni og á netinum, er á enskum.
Undirvísingarportalurin Snar skjýtur upp at tosa um hetta í flokkinum, til dømis soleiðis: Hvussu ávirkar teldan móðurmálið? Hvussu ávirka miðlarnir móðurmálið? Hvussu fer at verða í framtíðini? Kann tað hugsast, at føroyskt fer at koma í staðin fyri ensku heitini í telduspølum og miðlum?
Móðurmálsdagurin í 2016 verður hildin í Nýggjustovu, sum sæst til vinstru á søguligu myndini omanfyri. Mitt fyri er Gongin, aftast eru Amtmanshúsini, og til høgru er Fútastova, sum hevur verið íslendsk sendistova, men nú verður matstova.
Móðurmálsdagurin verður hildin hósdagin 31. mars kl 19:00 í Nýggjustovu, Gongin 8, í Havn, har yvirskriftin er ung og málið í føroyskum filmi. Skráin er henda:
Zakaris Svabo Hansen, formaður í Málráðnum, bjóðar vælkomin
Rigmor Dam, landsstýriskvinna í mentamálum, heldur røðu
Pætur M. Dahl hugleiðir um føroyskt filmsmál og føroyskt mál í filmi
Tónleikur
Samrøða um føroyskan film og málið: Birgir Kruse tosar við Sakaris Stórá, filmsleikstjóra, og Marjuna Syderbø Kjelnæs, rithøvund. Víst verður brot úr 'piloti', sum er partur av filmsætlanini Dreymurin við havið.
Kunning og endi
Tónleikur: Sissal G. Magnussen og Birita Adela Davidsen úr Frýrnum syngja, og Hans Pauli Tórgarð spælir gittar.
Fyrireikarar: Málráðið, Mentamálaráðið, Nám, Miðlahúsið, Føroya Fólkaháskúli, Kringvarp Føroya og Bókadeild Føroya Lærarafelags.
Tiltakið er alment og ókeypis.


text:
Á laksatorginum leygardagin 18. Juli. klokkan 10.00 halda vit áfram við framsýningini, sum hevur verið á Bókasavninum við Løkin.
Framsýningin verður í Býráðssalinum í Runavík kl. 10.00-16.00
Á framsýningini ber til at síggja listahandverk úr træi, sum 10 limir í Dreyarafelagnum hava evnað til á árliga summarskeiðnum.10 sera hugagóðir menn staðið við hvør sín dreyibonk í smíðstovuni í Skúlanum við Løkin í Runavík. Lærarar í ár hava verið tveir av okkara royndastu dreyarum og træhandverkarum Ole Jakob Nielsen og Terje Johannesen. Luttakararnir hava verið so mikið ágrýtinir, at teir hava arbeitt frá 7.30-21.00 í 5 dagar, og sigast kann at nógv er komið burturúr.
Dreyarafelagið er felag fyri føroyingar við áhuga fyri at dreya lutir úr træi. Felagið hevur uml 40 limir.
Felagið sigur seg hava fingið góðar sømdir bæði í Sunda og Runavíkar kommunu. Summarskeiðini hava verið hildið í Skúlanum við Løkin hvørt sumar nú í nøkur ár, og er tað Dánjal Petur Lamhauge úr Søldarfirði, sum fyriskipar.


text:
Ævintýrið um Reyðhúgvu munnu tey flestu kenna.
Um gentuna, sum var ólýðin og ikki gjørdi, sum mamman segði, og harvið var atvold til, at úlvurin át bæði hana og ommuna.
Men tíbetur var veiðimaðurin har, hann skuldi, og i røttum ævintýranda verður úlvurin dripin, so hann ikki aftur kann gera skaða.
Og Reyðhúgva? Jú, hon hevur lært altíð at gera, sum mamman sigur!
Ævintýrini vóru søgd munn av munni, og sum frá leið, tá ið fólk høvdu lært at lesa og skriva, og listafólk og rithøvundar høvdu skrivað tey upp og givið tey út í bók, gjørdust tey okkara felags ævintýrskattur. Og framvegis megna tey gomlu ævintýrini at rúnarbinda okkum. Tey geva okkum spenning, lívsvísdóm, humor, romantikk og nógv, nógv afturat.
Tað er kenda listakvinnan, Ingrid Vang Nyman, sum hevur myndprýtt bókina.
Aftur


text:
Tað er fríggjakvøld og tveir fegnir leirvíkingar hava sett seg við saltfiskaborðið í Barbara Fish House í Gongini í Havn. Teir eru Ólavur Sjúrðarberg, fyrrverandi skúlastjóri, og Ingvar Joensen, stjóri í Tavuni í Leirvík. Matstovan hevur lýst við Bacalaokvøldum, sum eru útseld.
Rávøran er hin hvítasti toskur av Føroyabanka, sum er flaktur í Áartúni uttanfyri hjá Barbu heima í Havn, og saltaður á Vaðhorni á Strondum, har tey hava virkað salfisk síðani 1973, fyrst brosmu og nú torsk og longu. Fiskurin verður bæði vát- og turrsaltaður, flaktur og skorin í stykki, splittet fish and fillets, sum ensku søluheitini eru.
- Fyri ikki so langari tíð síðani vóru 40 línubátar, sum tóku 400 tons hvør, til fiskiskap fyrst og fremst í Grønlandi og Nýfundlandi, og fyrst í 60’unum kundi árliga veiðan vera 100.000 tons, siga teir báðir í práti yvir tapas borðiskunum, sum fryntliga borðgentan og meistarakokkurin Jákup Sumberg seta fyri okkum. Hann er úr Sundalagnum og hevur arbeitt á Michelinmatstovuni Matsalen hjá Mathias Dahlgren í Stockholm.
- Marknaðurin er til enn, men vit eru mest sum burtur, siga teir báðir og greiða frá um norðmenn, sum hava røkt marknaðin øll árini, og enn flyta út klippfisk, turkaðan fisk, fyri milliardir. Ólavur, sum var við Kvikk í Nýfundlandi, minnist aftur á barnaárini í Klaksvík, har allir saltfiskahjallarar vóru fyltir. - Saltaðir við havsalti, ikki jørðsalti, tí fiskurin skuldi verða hin hvítasti í verðini, og væl vaskaður eisini. Men Bankatoskurin, hann hevði tey harðastu beinini, tað eg minnist, sigur Ólavur, og tekur um flekta saltfiskin, sum hesi kvøldini hongur á vegginum í matstovuni.
Um enn lítið týðandi í dag, er hetta helst besta og lívsseigasta brand, vørumerki, í føroyskari fiskaútflutningsvinnu. Í hvussu er tá eg, ein landkrabbi, skal seta tennirnar í fisk yvirhøvur. Tað hongur so nógv søga uppi við hesi vøru, sum eg illani fái meg at kalla merkantila. Hon er næstan átrúnaðarlig og tjóðskaparliga definerandi. Hugsa tær svongu húskini í katólskari føstu kring Miðjarðarhavð og heilt út í Portugal í Atlantshavinum, har toskurin til allar tíðir hevur verið sambindingarliðurin millum føroyska fiskimannin og katólsku familjuna, uttan at tey vistu hvør av øðrum. Og ikki eitt orð um Harbour Grace og fiskimannalongsulin á plátu á hesum sinni. Eg smakki tey øll. Fiskimannin, flekjaran, saltaran, konuna, sum vaskar, sølumannin við stívari flippu, countrysangarin, sum druknar longsulin á barrini, og at enda dampandi døgurðaborðið í hvíttkálkaðu húsunum við bláa havið. Alt hetta smakki eg á bacalaoborðiskinum hjá Barbu heima í Havn, har tey byrja við baskiska pintox mátanum at servera fyri okkum, sum tapas, bitar til allar.
Matskráin fer gjøgnum stóra toskin, ugga og nakka, frá at verða púra naturel til óvæntað tilhoyr, sum svínalegg, tortillas, pil pil og guacamole. Fyrst fáa vit eitt spanskt sjerriglasi frá Lustau, sum helst er heimsins besta. Úrvaldu og vælpassandi sponsku og italsku hvítvíni gera máltíðina perfekta í smakki, samanseting og servering.
Upphavsmaður til Bacalaokvøldini í Barbu er íverksetarin Jóhan Mortensen úr Havn. Manga takk fyri eitt framúr vælsmakkandi og søguríkt saltfiskakvøld, sum verður endurtikið í mars í 2016!


text:
Poul Michelsen, landsstýrismaður í Uttanríkis- og Vinnumálum, setti tiltakið og greiddi frá hansara ætlanum við vinnuferðini til Kina. Tvey starvslesandi í Vinnuhúsinum greiddu síðani frá kinesiskari søgu, sambandinum millum Føroyar og Kina og eitt sindur um kinesiska mentan.
Rúni og Eyðvør Berg, ið eiga og reka Teymavirkið, greiddu frá teirra virksemi í Kina. Dentur varð serliga lagdur á ymiskar avbjóðingar, samstarvspartnara teirra í Kina, men eisini á fyrimunirnar við at framleiða í Kina.
Niels Winther úr Vinnuhúsinum kunnaði um mannagongdir og út- og innflutning til og úr Kina, áðrenn Sigmundur Ísfelt, sendimaður í Keypmannahavn, legði fyribilsskránna fyri vinnuferðina fram. At enda varð greitt frá um praktiska kunning í sambandi við ferðina.
Um tú ikki vart til tiltakið, men fegin vilt vita meiri um vinnuferðina til Kina, ber til at seta seg í samband við Vinnuhúsið fyri nærri kunning.
Endaliga freistin at melda til vinnuferðina er hósdagin 29. september 2016. Tilmelding fer fram við at senda teldupost til industry@industry.fo.


text:
Tá stuðul til granskingarverkætlanir vóru latnar av fæðinum hjá niðurlagda sjúkrakassanum herfyri, vóru fleiri játtanir latnar til heilsuøkið.
Á økinum Heilsa sum medisinskt fyribrigdi fær Shahin Gaini frá Medisinska Deplinum á Landssjúkrahúsinum kr. 318.536 til eina verkætlan at kanna immunverjuna hjá sjúklingum við blóðeitran (sepsis), har bakteriur eru funnar í blóðnum.
Verkætlanin kallast BiFaSeps (Biomarkers-Faroeislands-Sepsis-Study).
Um verkætlanina
BiFaSeps (Biomarkers-Faroeislands-Sepsis-Study) er ein granskingarverkætlan har immunverjan verður kannað hjá sjúklingum við blóðeitran (sepsis), sum hava bakteriur í blóðinum. Blóðroyndir relateraðar til okkara immunverju verða í dag nýttar til at diagnostisera blóðeitran og aðrar lívshóttandi infektiónir.
Verkætlanin skal kannað um til ber at menna nýggir kanningarhættir og nýggjar blóðroyndir fyri at staðfesta blóðeitran og sepsis so tíðliga sum gjørligt aftaná innleggjan, við tí endamáli at sjúklingurin kann setast í lívbjargandi viðgerð sum skjótast.
Samstundis verður roynt at finna nýggjar hættir at meta um prognosuna hjá tí einstaka sjúklinginum við blóðeitran og sepsis.
Verkætlanin hevur serstakt fokus á funktiónsmátingar av leukocyttum (hvítum immunverjukyknum) við flowcytometritøkni á Landssjúkrahúsinum umframt ELISA (enzyme-linked immunosorbent assay) mátingar av ymsum immunverju proteinum og immunverju cytokinum.
Verkætlanin er eitt samstarv millum granskingarbólkar á Landssjúkrahúsinum, Fróðskaparsetur Føroya, Odense Universitetshospital, Syddansk Universitet, Århus Universitetshospital, Århus Universitet og ein granskingarbólk úr Maine, USA.
200 sjúklingar við blóðeitran og ein kontrolbólkur luttaka.
Blóðroyndirnar skulu greinast á Landssjúkrahúsinum og á Århus Universitetshospital.
Yvirlækni PhD og lektari á Fróðskaparsetur Føroya og á Syddansk Universitet Shahin Gaini er verkætlanarleiðari. Les meiri um hansara gransking her.
Molekylerbiologur PhD Amanda Vang frá Diagnostiska Deplinum á Landssjúkrahúsinum hevur ábyrgdina av laboratorii kanningunum í Føroyum. Les meira um hana her.
1. hjálparlækni Sanna á Borg og hjálparlækni Anirban Nandy luttaka eisini í føroyska partinum av verkætlanini.
Professor Court Pedersen, Lektari Søren Hansen og Professor Holger Jon Møller luttaka úr Odense og Århus í Danmark.
Serlækni PhD Bruce Davis luttekur úr USA.
Medisinska Granskingareindin á Landssjúkrahúsinum hevur í løtini ein granskingarbólk, sum fokuserar uppá epidemiologiska og biomedisinska gransking innan álvarsligar, lívshóttandi infektiónir. Bólkurin samstarvar við Syddansk Universitet, Odense Universitetshospital, Københavns Universitet, Rigshospitalet, Århus Universitet, Århus Universitetshospital, Landsspitali Universitetssjúkrahús Reykjavík, University of Iceland, Amsterdam Universitet, Amsterdam Academic Center University Hospital og Fróðskaparsetur Føroya.
Aðrar verkætlanir á Landssjúkrahúsinum
Fleiri aðrar verkætlanir eru í løtuni í gongd: Ein Ph.D. verkætlan innan lívshóttandi infektiónir og blóðeitran er í gongd (FAPI verkætlanin), ein Ph.D. meningitisverkætlan, sum kannar, hví føroyingar vóru so hart raktir av Neisseria meningitidis B meningitis og um føroyingar eru serliga útsettir fyri at fáa meningitis er í gongd (MeFcocc verkætlanin), ein Post Doc verkætlan, sum skal kanna, um føroyingar eru serligar útsettir fyri at fáa tuberklar er undir fyreiking (MyFgen verkætlanin).


text:
Ruskplássið á Skála er stongt leygardagin 21. mai vegna bygdastevnu. Opið er sum vanligt aftur týsdagin.
20.05.2011
Ruskplássið á Skála
- Ferðslan í sambandi við árliga Laksatorgið
- Kommunuskrivstovan í summarfrí
- Vatnleiðingsbrot í Rituvík – BREKIÐ ER NÚ UMVÆLT
- Dreingjaliðið hjá Støkk í amboðsfimleiki afturkomið úr Danmark
- Vatnleiðingsarbeiði á Heiðavegi 9. juli
- Fjórðingsøld
- Oyndradagur leygardagin 7. juli 2018
- Spillivatnsætlanin
- Asfaltering á havnarlagnum
- Laksatorg leygardagin 21. juli
- Fjølrit og Runavíkar kommuna
- Fjallið
- Nú skal havnarlagið í Søldarfirði ruddast
- Ferðamannaskipið MS Ocean Endeavor á Runavík
- O Jogo Bonito
- Seabourn Quest vitjar í Runavík 24. juni
- Bygdastevna á Skála í vikuskiftinum
- Laksatorgið 2018
- Tað er rúmsátt í Runavík
- Samanhald og savningarmegi


text:
Havi fyrr lisið Kiterunner og A Thousand Splendid Suns. Hendan er eisini góð, um kanska ikki so dramatisk og hjartaskerandi sum hinar. Kanska er tað frásøguviðurskiftini, sum gera tað. Frásøgnin er nógv ár aftaná hendingarnar, t.d. brævið hjá Nabi við øllum avdúkingunum. Sjónarhornið skiftir eisini sera ofta, sum kanska ger, at vit knýta okkum ikki sera tætt at einum ella fáum persónum.
Bókin hevur 9 kapittul, og í Bókastevi vóru vit samdar um, at summir av pørtunum vóru eins og síðuspor, tey vóru sjálvandi við til at seta søguna í størri høpi, eitt nú kap. 7 um smádreingin Adel, sum finnur út av, at hetja hansara - pápin – er ein korruptur narkobarónur, ella kap. 8 sum er um familjuna hjá Markosi - læknanum í Kabul - á einari grikskari oyggj.
Eitt gjøgnumgangandi tema er at missa, foreldur missa børn, børn missa foreldur. Rættiliga syrgilig bók.
Ikki myndaríkur stílur, tó eru minniligar ímyndir sum fjaðrarnar, sum Pari savnar í eini dós, og sum Pari (úr París) fær at síggja nógv ár seinni, ella vøgguvísan, sum fylgir familjuni gjøgnum alt lívið. Serstøk mynd er tað stóra træið, sum ímyndar bygdina og samanhald, leik og spæl – niðurhøgt, og træstubbin stendur seinni á ‘stolnari’ jørð.
Fleiri rørandi brot eru, har ið menniskju møta eirindarleysari lagnu, t.d. tá ið Abdullah missir sína lítlu systur, sum hann hevur passað, síðani hon bleiv fødd, og mamman doyði.
Hjartaliga takk Marjun fyri eitt fínt kvøld.


text:
Burturstaddur í arbeiðsørindum, fái eg at vita at míni lønarviðurskifti eru forsíðusøga í Sosialinum. Álopið er persónligt og leggur beint eftir mær. Hetta hóast eg hvørki atkvøddi fyri lønarbroytingunum í 1999, ella í 2014, tá fráfarna samgonga broytti hesi lønarviðurskifti.
Hetta hevði Eirikur vitað, um hann kannaði málið, ella spurdi meg. Tí tað er ikki rætt at “Páll á Reynatúgvu hevur tryggjað sær 46.500 kr. í pensjón”.
Tað er væl skilligt, at lønarviðurskiftini hjá løgtingsformanninum verða viðgjørd, og í samrøðu við annan blaðmann vísi eg í sama blaði á, hvussu óheppið tað var, tá fráfarna samgonga broytti viðurskiftini hjá landsstýrisfólki uttan samstundis at viðgera viðurskiftini hjá løgtingsfólkum.
Í løgtingsformansskapinum reisti eg tað óhepna í hesum máli farna valskeið, tó uttan at fáa undirtøku fyri tí. Hettar hevði Eirkur Lindenskov fingið at vita, um hann hevði sett seg í samband við meg, ella um hann legði í at lýsa málið, sum tað er. Men Eirikur Lindenskov sjálvur hevur hvørki ringt ella skrivað til mín um málið.
Forsøgan til íkomnu støðuna
Undanfarna landsstýri valdi at broyta landsstýrismannalønirnar og eftirlønirnar. Stutt sagt gera lønina betri, og eftirlønina verri fyri løgmann og landsstýrisfólk, sum eru sett eftir valið 1. september 2015. Í lógini um lønarviðurskifti løgtingsmanna er ásett, at løgtingsformaðurin hevur somu løn sum løgmaður.
Tí viðførdi hækkingin í lønini hjá løgmanni, at lønin hjá løgtingsformanninum eisini hækkaði eftir valið.
Eftirlønarviðurskiftini hjá løgtingsformanninum eru kortini óbroytt, tí at lønar og eftirlønarviðurskiftini hjá løgtingsmonnum ikki vóru broyttar samstundis sum lønir og eftirlønir landsstýrisins.
Við øðrum orðum, uttan mun til hvør endaði sum løgtingsformaður eftir valið, hevði viðkomandi komið í júst somu støðu sum undirritaði. Fingið løn sum løgmaður og pensjónsrættindi sambært lóg um løgtingsmenn.
19 aðrir tinglimir hava atkvøtt hasa lógina ígjøgnum, og neyvan hava teir gjørt tað, tí at teir spáddu at eg skuldi koma í sessin sum løgtingsformaður.
Eitt samt Løgting valdi meg í starvið sum løgtingsformaður, eitt starv, ið gevur mær stórar og spennandi avbjóðingar, og eitt starv, sum eg ikki kundi siga nei til, uttan mun til hvørji lønar- og eftirlønarviðurskifti eru galdandi í starvinum. Í hesum starvi er ein av mínum størstu uppgávum, at uppbyggja tignina og virðingina fyri Føroya Løgtingi, tí kann eitt tílíkt álop á løgtingsformannin ikki standa ósvarað.
Politikarar skulu ikki áseta síni egnu lønar- og eftirlønarviðurskifti
Pínligasta málið yvirhøvur at viðgera á Tingi er lønar- og eftirlønarviðurskifti hjá løgtings- og landsstýrisfólkum, og havi eg altíð hildið, at hendan uppgávan skuldi ligið hjá øðrum at gera av.
Nú uppgávan at rudda upp í skipanini onkursvegna er lend í mínum føvningi, fari eg sjálvandi at taka ábyrgdina á meg at fáa greitt viðurskiftini. Men nú, sum áður, verður tað ikki eg, sum komi við einum tilmæli um tað. Tí at áseta míni egnu lønar- og eftirlønarviðurskifti sum løgtingsmaður havi eg ongantíð gjørt, og tað fari eg heldur ikki.
Páll á Reynatúgvu
løgtingsformaður


text:
Kaj Leo Holm Johannesen
Kaj Leo Holm Johannesen, eisini kendur sum Kaj Leo Johannesen (føddur 28. august 1964 í Tórshavn) var Føroya løgmaður frá 26. september 2008 til 2. september 2015. Hann er útbúgvin sum skipsførari og var sameigari av Farex, ið fekst við fiskaútflutning. Kaj Leo limaði seg inn í Sambandsflokkin í 1988. Hann stillaði upp til løgtingsvalið fyrstu ferð í 1994 og sat sama árið eitt skifti á tingi sum eykamaður. Frá 1996 til 2000 sat hann í Tórshavnar býráði. Hann var á fyrsta sinni valdur inn á Løgting í 2002 og hevur verið afturvaldur síðani. Síðani 2004 hevur Kaj Leo Holm Johannesen verið formaður í Sambandsflokkinum. Tíðarskeiðið 2003-2004 var hann næstformaður í Landsstýrismálanevndini og limur í Vinnunevndini. Frá 2004 til 2008 var hann formaður í Uttanlandsnevndini og limur í fíggjarnevndini. Hann varð valdur til løgmann 26. september í 2008.
Eftir loknan fólkaskúla fór Kaj Leo Holm Johannesen til skips sum 14 ára gamal. Í 1986 tók hann prógv sum skipsførari á Føroya Sjómansskúla. Hann hevur bæði verið við fiski og farmaskipi, umframt starvast sum bilsølumaður. Í 1989 kom hann í starv hjá Føroya Fiskasølu og frá 1995 til 1997 starvaðist hann á Kósini. Síðani 1997 hevur hann verið sjálvstøðugur vinnurekandi.
Innihaldsyvirlit
Politisk lívsleið[rætta | rætta wikitekst]
Kaj Leo var frá 1997-2000 býráðslimur í Tórshavnar Býráð og hevur síðani 2002 verið valdur inn á Føroya Løgting. Hann varð valdur til landstýrismann fyri uttanríkismál í 2004, tá hann eisini varð valdur til floksformann. Í politikki leggur hann leggur millum annað dent á at knýta Føroyar tættari at ES.
26. september 2008 bleiv Kaj Leo Johannesen valdur sum løgmaður fyri ABC-samgonguna. Eftir løgtingsvalið 2011 helt hann fram sum løgmaður í samgongu millum Sambandsflokkin, Fólkaflokkin, Miðflokkin og Sjálvstýrisflokkin. Í oktober 2011 fór Sjálvstýrisflokkurin úr samgonguni, eftir at Kári P. Højgaard var koyrdur frá sum landsstýrismaður, men sangongan var stór nokk til at halda fram við hinum trimum flokkunum.
Tollmálið[rætta | rætta wikitekst]
Í desember 2013, stutt fyri jól, var varpaðu føroyskir fjølmiðlar ljós á fíggjarmálaráðharran, Jørgen Niclasen, úr Fólkaflokkinum frá tíðini frá 1989 og fyrst í 1990-árunum, meðan hann var stjóri í fyritøkuni P/F N. Niclasen. Sambært skjølum, ið miðlarnir løgdu fram, hevði virkið hjá Jøgeni Niclasen tikið vøru út úr einari tollgoymslu sum ikki var tollað og selt hana ótollaða og harvið snýtt landskassan fyri fleiri hundraðtúsund krónur. Fyritøkan hevði havt ein tollkreditt sum varð uppsagdur, men helt tó fram við at selja ótollaðar vørur. Jørgen Niclasen vísti øllum ákærum aftur.[1] Kaj Leo Holm Johannesen stuðlaði tó sínum fíggjarmálaráðharra og segði at hann hevði fult álit á honum.[2][3] Tað gjørdi hann eisini tann 28. mai 2014, tá ið andstøðan setti fram misálit á Jørgen Niclasen. Løgmaður var staddur í Íslandi og hagani gav hann flokkinum boð um at atkvøða ímóti misálitinum. Tá ið avtornaði vóru tað tveir sambandstingmenn, Reimund Langgaard og Helgi Abrahamsen, ið atkvøddu fyri uppskotinum frá andstøðuni, tað sama gjørdi Jenis av Rana, formaður Miðfloksins, ið eisini var við í samgonguni. Løgmaður fekk ein trupulleika og kom undir stórt trýst, tá tveir av hansara floksfeløgunum gjørdu ímóti boðum hansara og í staðin atkvøddu eftir teirra egnu sannføring. Aðrar kritiskar røddir vóru eisini frammi úr Sambandsflokkinum, eitt nú Lisbeth L. Petersen, fyrrverandi forkvinna, løgtingskvinna og fólkatingslimur Sambandsfloksins, sum hin 10. februar 2014 meldaði seg úr Sambandsflokkinum orsakað av at hon var ónøgd við, at Sambandsflokkurin góðtók, at ein landsstýrismaður, ið hevði snýtt í tolli, slapp at vera sitandi sum landsstýrismaður. Hin 28. mai eftir atkvøðugreiðsluna um misálitið á Jørgen Niclasen segði Lisbeth L. Petersen, at hon helt tað var gott fyri Sambandsflokkin, at Helgi Abrahamsen og Reimund Langaard valdu ikki at fylgja boðunum frá løgmanni.[4]
Lívsleið innan ítrótt[rætta | rætta wikitekst]
Kaj Leo Holm Johannesen er fyrrverandi landsliðsleikari í fótbólti. Hann leikti 4 dystir fyri Føroyar í tíðarskeiðnum 1991-92 [5] og so var hann eyka málmaður fyri føroyska A-landsliðið meira enn 20 ferðir í árunum 1988-1994. Kaj Leo var annars HB leikari, hann er ein av mest leikandi HB leikarunum. Hann vann føroyameistaraheitið tríggjar ferðir við HB, tað var árini 1988, 1990 og 1998. Bæði á landsliðnum og á HB liðnum spældi Kaj Leo sum málmaður. Hann hevur ikki heilt slept fótbóltinum enn, men spælir fótbólt við Oldboys hjá HB av og á. Í 2010 vann hann gull við oldboys liðnum hjá HB, tá teir vunnu finaludystirnir Inni í Dal á Sandoynni 25. september 2010.[6] Kaj Leo Johannesen hevur eisini spælt hondbólt. Hann leikti við Kyndli, sum er hondbóltsfelag úr Havn. Hann leikti 163 dystir og skoraði 625 mál.[7]
Sangari[rætta | rætta wikitekst]
Kaj Leo sang saman við føroyska landsliðnum og Jóannes Jacobsen, tá hann var málmaður á føroyska landsliðnum. Vit herja á kom út í 1990, Kaj Leo syngur sangin Vit syngja. Hesin sangurin var eisini útgivin í 1998 á fløguni Tólvti maður.
Útgávur[rætta | rætta wikitekst]
Familja[rætta | rætta wikitekst]
Foreldrini eru Leo Hans Johannesen (deyður 1991) og Karin Holm Johannesen, bæði ættað úr Mykinesi. Hann er giftur við Jórun fødd Bærentsen, dóttir Jonnu og Ebba Bærentsen. Tey eiga synirnar Heina (føddur í 2000), Jákup (føddur í 2001) og Jónas (føddur í 2006). Hann og familjan búgva í dag á Teigi í vesturbýnum í Havn. Í uppvøkstri hansara búleikaðist familjan í bæði vestur- og eysturbýnum. Soleiðis búði Kaj Leo fyrstu 12 árini í Brøttulíð, og síðani tey næstu 14 í Tjarnarlág. Kaj Leo er einsamallur drongur í einum systkinaflokki upp á fimm, ið eisini telur systrarnar Liss, Marin, Jákubinu og Oddvør.
Keldur[rætta | rætta wikitekst]
- ↑ jn.fo, "Jørgen Niclasen vísir aftur, at hann hevur snýtt í tolli", Tíðindaskrivið er skrivað av Jørgeni Niclasen
- ↑ aktuelt.fo, Løgmaður fult álit á Jørgeni Niclasen, skrivað hevur Georg L. Petersen hin 20. des. 2013.
- ↑ kvf.fo, Løgmaður hevur fult álit á Jørgeni Niclasen
- ↑ in.fo, "– Fólkið einki álit longur", skrivað hevur Barbara Holm, hin 28. mai 2014.
- ↑ National-football-teams.com
- ↑ B71-sandoy.com
- ↑ Kyndil.fo, Hesi hava leikt yvir 100 dystir fyri Kyndil
- ↑ rateyourmusic.com, Vit herja á
- ↑ rateyourmusic.com, Tólvti Maður
Ávísingar úteftir[rætta | rætta wikitekst]
- Løgtingið 150 - Hátíðarrit. Tórshavn 2002, Bind 2, s. 304 (PDF-Download)
- Heimasíðan hjá Kaj Leo Johannesen
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
Almennur fyrilestur um venjing av børnum og ungum
TB | 20/01/17
Við hesum endurgeva vit eitt tíðindaskriv frá ÍSF og Judo Føroyar
Judo Føroyar skipar fríggjadagin fyri almennum fyrilestri um aldurstillagaða venjing av børnum og ungum.
Fyrilesturin er sera viðkomandi fyri bæði venjarar og foreldur.
Tað er professarin Michail Tonkonogi, sum heldur fyrilesturin.
Michail Tonkonogi er professari í medisinskari vitan og er ein av Svøríkis fremstu serfrøðingum og granskarum innan økið fysisk venjing og heilsa. Eisini er hann ráðgevari hjá fleiri ítróttasambondum, elitu íttóttafólkum og venjarum.
Michail hevur eisini skrivað fleiri bøkur og eitt stórt tal av vísindaligum greinum, og av tí at hann nýtir eitt einfaldan og lættan máta at greiða frá, er hann ein nógv eftirspurdur fyrilestrarhaldari, umframt at hann ofta verður nýttur sum viðmerkjari í útvarpi og sjónvarpi í Svøríki.
Michail Tonkonogi hevur 2. Dan í judo (svart belti) og hevur verið aktivur judoíðkari og venjari.
Fyrilesturin er ókeypis og verður í auluni í Eysturskúlanum fríggjakvøldið 20. Januar kl. 19. Øll eru vælkomin!


text:
Løgtingslóg nr. 4 frá 15. januar 1988 um sjómenn, sum seinast broytt við løgtingslóg nr. 124 frá 22. desember 2010
- Kunngerð nr. 82 frá 6. juni 2013 um læknakanning fyri sjófólk
- Kunngerð nr. 114 frá 7. september 2009 um siglingarbøkur
- Kunngerð nr. 163 frá 25. august 1993 um gildiskomu sjómanslógarinnar
Løgtingslóg um mynstring (mynstringarlógin)
Løgtingslóg nr. 63 frá 3. juli 1998 um manning av skipum
Kunngerðir givnar við heimild í hesi lóg:
-
- Kunngerð nr. 82 frá 6. juni 2013 um læknakanning fyri sjófólk
- Kunngerð nr. 105 frá 5. august 2015 um sjóvinnubrøv og førleikakrøv til manning við skipum
- Kunngerð nr. 112 frá 7. september 2009 um gjøld fyri útgávu og endurnýggjan av sjóvinnubrøvum og viðurkenningarprógvum
- Kunngerð nr. 69 frá 23. juni 2008 um manningarásetan á førum minni enn 20 bruttotons í strandarsigling, sum sigla við upp til 12 ferðafólkum
- Kunngerð nr. 5 frá 30. januar 2002 um viðurkenning av útlendskum sjóvinnubrøvum til tænastu umborð á handilsskipum
- Kunngerð nr. 27 frá 6. mars 2001 um serlig útbúgvingar- og førleikakrøv til manning við ferðamannaskipum
- Kunngerð nr. 90 frá 25. mai 2000 um vaktarhald á skipum
- Kunngerð nr. 55 frá 25. mai 1999 um leiðbeining av nýmynstraðum sjófólki
- Kunngerð nr. 94 frá 10. oktober 1989 um reglur fyri sjóvinnuráðið.
- Kunngerð nr. 66 frá 14. juni 2016 um viðurkenning av útlendskum sjóvinnubrøvum til tænastu umborð á førosykum fiskiskipum.
- Kunngerð um serlig førleikakrøv til manning við skipum, fevnd av IGF-koduni (LNG)
- Kunngerð um førleikakrøv til manning við skipum, ið sigla í pólhøvum


text:
Bestu heimildarfólk á jólum vóru Christoffer Jensen, 66 ár, og Brandon Walters, 11 ár. Hin fyrri, sum Ólavur Rasmussen fekk at fortelja, er úr Klaksvík og hin seinni, sum Baz Luhrmann fekk at fortelja, er úr Avstralia (Myndir: Birgir Kruse og Janie Barrett)
Tvær søgur skaraðu framúr á jólum. Heimliga søgan var hon hjá Ólavi Rasmussen um Klaksvíksstríðið eftir kríggið, og útlendska søgan var hon hjá Baz Luhrmann um avstralska upprunafólkið, tíggju ár fyrr. Altso tvær søgur, sum í fortaldari tíð liggja undan og eftir seinna heimsbardaga.
Hin fyrra í Kringvarpinum og hin seinna í Havnar Bio.
Vit, sum eru so mikið til árs komin og hartil hava blaða so nógv í aldrandi skúlabókum, at vit meta Heðin Brú sum modernaðan, kunnu í báðum førum ivast í søguliga sýninum og søguligu fjarstøðuni.
Hvussu nær kann søgan koma? Ella hinvegin, hvussu gomul og fjar skal søgan verða, til tess at fáa viðgerð og skapa kjak í samfelagnum? Og fáa innivist í perspektiverandi lærubókum?
Ímeðan gongur tíðin og fólkið letur mytologiskar søgur liva á poetiskum varrum og veingjum.
Tað, sum faktuelt er rætt og beint, hvørvir í fólksliga dýpinum og søgurnar fáa teirra egna lív.
Eftir mínum høvdi er hetta hin mest spennandi parturin av søgu og gransking. Livandi søgur frá livandi fólki. Alt annað er líkamikið. Í hvussu er á jólum.
Í fagrasta gávupappíri fingu vit hesi jólini tvær frágerða søgur, har fólk við serligum evnum søgdu frá um hendingar, ið høvdu myndað teirra lív.
Líkaliga bornar av sansi fyri skaldskapi og retorikki, søgdu søgurnar frá um læknastríðið í Klaksvík og um tilveruna hjá upprunafólkinum, har norðuri í Avstralia.
Tvørturum alla klótuna gongur ein einasta samanbering - gleðin at siga søgur. Í bestu gávutíð vístu Christoffer í Klaksvík og Brandon í Broome okkum tvey dømi.
Ólavur Rasmussen, sjónvarps free lancari og Baz Luhrmann leikstjóri hava givið okkum tvær væl innpakkaðar jólagávur, sum øll eiga at síggja. Í hvussu er fyri frásøgnina áleina. Innihaldsliga kunnu vit dystast mangar vegir og í langar tíðir.
Og so hin stórsta jólagávan: søgan um Klaksvíksstríðið bendir á at gleðin at siga søgur er komin aftur í Kringvarpið.
Væl gagnist!


text:
Áttandi desember og enn liggur kavin undir gráum himni. Einki sæst til middagssól, men kanska verða tað eini hvít jól í ár, hvør veit. Í dag byrjaði dagurin við kórsangi í karnappinum hjá Schrøder, tey rópa. Ein gáva á arbeiðsborðinum frá loyniliga jólavininum, sum sæst niðanfyri, síðani ritstjórnan av nýggjum kristnitilfari til fimta flokk og so er køkstørn, fyri seinastu ferð í ár. Og kanska seinasta ferð á hesum staði. Næsta ár flyta vit í Námi niðan á Hoyvíksvegin.
Umframt alt tað vanliga er turrur fiskur, vatnmelón og eplasalat á borðinum, sum hómast omanfyri. Keypt í Miðlon, uttan at freistast at detta inn í Rúsuna. Einasta freisting á hasum leiðum er at innkeypskurvarnar eru so ovurhonds stórar, at eg og øll við mær freistast til at leggja meir enn ætlað í tær. Tað er soleiðis vit skapa meirvirði, sigst.


text: Írska skaldið og Nobelvinnarin Seamus Heaney er deyður eftir stutta sjúkralegu á sjúkrahúsi í Dublin, 74 ára gamal. Kanska størsti yrkjari í okkara tíð, í hvussu er hin størsti at vitja Føroyar. Tá Norðurlandahúsið, Tórshavnar kommuna og onnur skipaðu fyri Listastevnu Føroya, var hvørt ár roynt at fáa hann higar at lesa og í 2005 bar til. Hann kom ikki higar at lesa, men at deila, to share, sum hann segði um írsku og gælisku framførsluna, The Poet and the Piper, í Norðurlandahúsinum saman við floytuspælaranum Liam O’Flynn. -This is not a show but a sharing, segði hann, hetta er ikki eitt sjov, men ein løta at vera saman um. Seinni um kvøldið skipaði Amnesty International fyri móttøku í Gamla Meiarínum. Seamus Heaney man teljast millum størstu høvundar, ið hava vitjað her á landi. Tað hepnaðist altíð væl at finna samsarvsfelagar at stuðla uppundir Listastevnurnar og at gera vart við tilstundandi tiltkøk. Til júst hetta høvið í 2005 týddi Alexandur Kristiansen “Mýridrotning” (Bog Queen, úr savninum North, 1975) hjá Seamus Heaney, sum varð sett á prent í Sosialinum í august. Seamus Heaney varð føddur í 1939 í Castledawson í Norðurírlandi. Hann var yrkjari, sjónleikaskald og ummælari, og fekk Bókmentaheiðursløn Nobels í 1995. “Mýridrotning” er endurprentað í Vencili Nr. 1/2006.


text:
At brúka:
4 Spsk olivinolja
pipar
1 broccoli
2 appilsinir
2 dl rosinir
1 súrepli
100 gr salat
1 dl hørfræ ella sólsikkukjarnar
100 gr bønuspírar
Soleiðis ger tú:
Sker brokkoli í smáar bukettir og og legg tær í eina skál. Stoyt kókað vatn útyvir brokkoliið, og lat tað standa í ½ minutt. Stoyt síðani vatnið av og skola við ísakøldum vatnið og lat síðani brokkoliið dryppa av. Flys og reinsa appilsinina soleiðis, at ongin hvít hinda er eftir. Sker appilsinina í minni stykkir, og vend rosinunum í. Sker súreplini í smáar terningar. Skola salatina, og lat hana dryppa av.
Rør olivinoljuna saman við eitt sindur av av appilsinsaft og eitt sindur av nýmalnum pipari. Blandað salatina saman við oljudressinginum, og restini av tilfarinum.
Vælgagnist


text:
VÍF-H71 menn: 36-25
O det spæl, O tann kvikleiki, O tey skot, og tann verja, O tann málmaður – tá hann var vorðin heitur. Og ikki minst: O tann stríðsvilji. Alt hetta tilsamans gjørdi, at mansliðið hjá VÍF móti endanum kundi dusa sær fram til ein væl untan og uppibornan 11-máls sigur í seinasta dystinum móti H71. Har manglaði bara eitt: Spenningur. Man hann kundu vit saktans leggja til viks hetta kvøldið og ístaðin fylla okkum við sigursrúsi.
H71 hevði ikki tapt í ár, tá teir møttu VÍF í Vestmanna hóskvøldið 2. november. Kvinnurnar høvdu vunnið stórsigur framman undan, og guli dagurin var hálvbjargaður. Spurningurin var nú, um dagurin fór at gerast heilbjargaður ella um VÍF mátti lúta fyri hoyvíkingum, sum vit hava gjørt heldur ofta seinastu tvey árini.
H71 kom á odda og helt støðuna eina løtu við nøkrum málum. Men vit sóu frá byrjan, at neyðugi stríðsviljin hjá okkara monnum var har, og fyri mítt viðkomandi má eg siga, at eg sat púra róligur og hvíldi í njótilsinum av góðum hondbóltsspæli. VÍF kom upp á javnt, H71 hekk í eina løtu, men so fóru vestmenningar at draga frá. Hálvleiksstøðan var tó ikki tryggari enn so, at alt kundi henda í seinna hálvleiki – men sjálvandi bara um vestmenningar ikki høvdu sett sær fyri at prógva, at júst hetta kvøldið ráddu vestmenningar á heimavølli.
Kenslan í búkinum var góð, tá seinni hálvleikur byrjaði. Og tað vísti seg eisini, at tá nakrir minuttir vóru farnir av seinna hálvleiki, settu vestmenningar turbuna til, ikki bara í álopinum, men so sanniliga eisini í verjuni og millum stengurnar. Tað kvika spælið riggaði næstan til fulnar, har vóru fáar tekniskar villur, har vóru tær frekastu finturnar, tú kanst hugsa tær í føroyskum hondbólti og har var krossspæl millum vengurnar av fyrsta floks karakteri.
Filip Jojic er ein hondbóltsspælari av Guds náði. Hann skjýtur nokk so nógv, men hann fær nógv mál. Og hansara fótfimu fintur rigga, um hann bara fær ein tumma ov nógv frá mótstøðuliðinum at flyta seg á. Men tað var stuttligt henda dagin at síggja, at spælið riggaði so stak væl sjálvt í teimum løtunum, tá Filip antin var útvístur – tvær ferðir – ella tá hann hvíldi seg á bonkinum. At síggja ferðina og 110 prosents stríðsviljan frá Andriasi, Bjarta og Julian og eisini Agga tær løturnar hann var inni, og at síggja, hvussu skjótt tað gekk í mótálopunum hjá Sjúrða og øllum hinum fimu leikarunum var ein sonn fragd fyri eyga og lekidómur fyri sinni hjá teimum, sum høvdu stúrt fyri gongdini áðrenn dystin.
Tað er so sjáldan neyðugt at lyfta bara ein spælara úr øllum hópinum. Filip er sum oftast toppskjútti og hann hevur eisini, sum ikki einaferð, skotið flest mál í allari kappingini higartil. Men henda dystin haldi eg, at Julian var besti maður á vøllinum. Væl upplagdur osar hann av yvirskoti, tá hann fer fram við verjuni hjá mótstøðuliðinum – og næstan runnin út av vøllinum fær hann vent sær, finnur fyrst holið í verjuni og síðani rætta staðið í málinum. Fantastiskt! Og at hann leiddi og skipaði spælið so væl sum hann gjørdi henda dystin, telur minst líka nógv, sum tey 10 málini, hann skeyt.
Eitt gleðiligt afturat í dystinum móti H71: Okkara góði vinur, sum venjarin Ingi Olsen hevur fingið úr Grønlandi, Miko Duko Sørensen, er rættiliga komin fyri seg. Hann er klókur, sterkur sum ein oksi í verjuni og stendur seg betur og betur á strikuni í álopinum.
Tá teir ungu á bonkinum sluppu inn móti endanum, hildu teir støðuna. Gamaní var H71-liðið nakað skert til henda dystin, men styrkin hjá H71 hevur júst verið breiddin á liðinum, so har var nakað at taka av. At H71 hevði ætlað sær eitt brúkiligt úrslit í Vestmanna hetta kvøldið, sóu vit á venjaranum hjá H71, tá hann tók time out miðskeiðis í seinna hálvleiki.
Hjartaliga til lukku við sigrinum. Næsti dystur er ikki fyrr enn komandi mikudag kl. 20.00 móti KÍF í Kollafirði. Tann dysturin má fyri alt í verðini ikki undirmetast, tí kollfirðingar eru øgiliga svangir eftir at fáa tey fyrstu stigini. (hj)
VÍF: Filip Jojic 10, Julian Olsen 9, Sjúrður Olsen 7, Miko Duko Sørensen 3, Andrias Eriksen 3, Hallur Arason 1, Agga í Garðastovu 1, Jón Muller 1 og Bjarti Hansen 1.
H71: Leivur Mortensen 6, Rúni V. Højgaard 4, Esbern Patursson 3, Pætur Thomsen 3, Sigmundur Nolsø 2, Andor í Horni Sivertsen 2, Rani Højgård 2, Vilhelm Poulsen 1, Hans Kári Hansen 1 og Sigmundur Dahl 1.


text:
Niels Petersen
26.02.2017 - 18:53
Ítróttur > Ítróttur > Fótbóltur
Aftur í dag varð tað svenski áleyparin, Zlatan Ibrahimovic sum varð lyklaleikarin hjá Manchester United. Í EFL Cup finaluni á Wembley móti Southampton skoraði hann tvey mál í 3-2 sigrinum hjá United, og hansara seinni mál bleiv tað síðsta málið í dystinum.
Ibrahimovic legði United á odda við einum klassiskum frísparksmáli, áðrenn Jesse Lingard økti um leiðsluna nakrar minuttir undan steðginum. Beint fyri hálvleikssteðgin kom Southampton eisini á máltalvuna, og tað var italski Manolo Gabbiadini, sum skoraði málið. Sami italiumaðurin javnaði stutt eftir steðgin, og restina av hálvleikinum bylgjaði dysturin aftur og fram. Men so sló Ibrahimovic aftur til, og avgjørdi dystin, og vann United steypið.
Mong ivaðust í, um Zlatan Ibrahimovic mundi fara at klára seg nakað serligt í Premier League. Tey flestu ivast ikki longur. Hann hevur skorað hópin av málum, og verið ein av avgjørdu lyklaleikarunum.
Úrslit:
Manchester United - Southampton 3-2 (2-1)
1-0: Zlatan (19.)
2-0: Lingard (38.)
2-1: Gabbiadini (45.)
2-2: Gabbiadini (49.)
3-2: Zlatan (87.)


text:
Frá miðøldini brúkti kirkjan myndir sum maktmiðil óansæð um talan var um undirhald, upplýsing og sum ræðumyndir av fananum í helviti, alt samalt fyri at varðveita makt yvir meinigheitina og hetta helt á í nógv hundrað ár. Thomas Kingo var kongaligt hovsálmaskald, hvørs boðskapur um heimsins fáfongd og um, at verðsligt ríkidømi einki verandi virði hevði, hóskaði tíðini og maktini so sera væl. Tá tað nú er lættari hjá einum kameli at sleppa gjøgnum eitt nálareyga enn hjá einum ríkum at sleppa í himmalin, ja so er bara um hjá teimum fátøku at vera tolin og gleða seg til tann eina tá tá tey doyggja. Økt upplýsing og frælsi úrslitar í kritiskari, meira beinleiðis politiskari list, sum finst at maktini ella verandi samfelagsstøðu. Fotomontasjan hjá Marinus Jacob Kjeldgaard niðast her á blogginum er t.d. kritisk mótvegis Hitler og varð longu prentað í einum fronskum blaði í 1940. Annars vóru júst nazistarnir sum kunnugt dugnaligir propagandistar, sum rættiliga tíðliga ásannaðu hvussu stóran týdning myndir hava, tá tað ræður um at ávirka almannahugsanina.
Men meðan plakatin hjá Hitlerjugend er lutfalsliga eintýðug, kann politiska samtíðarlistin tykjast fleirtýðugari og meira óbeinleiðis, t.d. myndin "Flaggstong" hjá Mariusi Olsen og "Hjólveldi" hjá Tóroddi Poulsen. "HomoFObia" og "Noy" eru dømi um myndir, sum beinleiðis fyrihalda seg til eitt ávíst samfelagsmál.
Tað er helst orsakað av okkara ríkisrættarligu støðu og søgu, at nógv av politisku listini er tjóðskaparlig av áskoðan, men eisini hava vit frá sjeytiárunum og fram til í dag, nógv dømi um vinstravenda list, við boðskapi móti t.d. kjarnorku, kríggi og einaveldisharrum og fyri javnrætti. Lesarar eru vælkomnir at vísa okkum á dømi um føroyska politiska list. Sendið meyl til listinblog@gmail.com


text:
Niels Petersen
02.03.2017 - 21:45
Ítróttur > Ítróttur > Hondbóltur
Um miðjan fyrra hálvleik fóru neistamenn frá strandingum í dysti teirra í FTZ deildini í kvøld. Men at strandingar eru treiskir og kempa sum úlvur á skóg sóu vit enn eitt dømi um í kvøld. Aftanfyri við heili átta málum í hálvleikinum (19-11) megnaðu strandingar at finna neyðugu mentalu styrkina, og so fingu teir eitt stig burturúr ómakinum. Eitt fyrimyndarligt comeback.
Tað sá avgjørt út longu í hálvleikinum, tá strandingar veruliga vóru í kolkjallaranum, men einastaðni hava teir so fingið íblásturin, tí teir komu út sum svakir menn, frá byrjan av í øðrum hálvleiki, og byrjaði bólt fyri bólt at telgja burtur av neistaleiðsluni. Við einum máli fyri og øðrum eftir høgdu teir neistan niður, men teir bardust eisini, og fingu svarað aftur við nøkrum málum. Men maskinan hjá strandingum var komin í sving, og armurin hjá stórskjúttanum, Sveini Justinussen var blivin heitur. Heili 13 mál høgdi hann í netið, og tá alt varð talt saman, og síðsta bríksl ljóðaði rakk tað til ein 28-28 javnleik.
Eitt úrslit sum strandingar avgjørt eiga at vera stórliga fegnir um, og sum Neistin eigur at iðra seg øgiliga nógv um.
Úrslit:
Neistin - StÍF 28-28 (19-11)
Toppskjúttar:
Neistin: Rói Berg Hansen - 7 mál
StÍF: Sveinur Justinussen - 13 mál


text:
Í morgin fer Sirið Stenberg, landsstýriskvinna, at avdúka tey, ið skulu listprýða nýggja H-bygningin á Landssjúkrahúsinum. Í alt eru 2,3 mió. kr. settar av til endamálið.
Í fjør vóru listafólk um allan heim vóru boðin við til at seta sín dám á nýggja sjúkrahúsbygningin, sum verður bygdur í vakra umhvørvinum oman í móti Sandagerði. Listafólkafelagið LISA, hevur hjálpt við at fáa boðskapin út. Avmarkingar hava ikki verið settar fyri fyri, hvat slag av list talan var um, har listahandverk, filmslist og onnur list kann verða við.
Dentur hevur verið lagdur á, at listafólkini draga sjúklingar, starvsfólk og avvarðandi við í listarligu tilgongdina. Samstundis er umráðandi, at listafólkini gjarna vilja arbeiða við samanspælinum millum lekjandi list og listahandverk, arkitekturin og umhvørvið kring bygningin, og at støðið onkursvegna verður tikið í føroyskari mentan.
Tá ið freistin var úti, vóru 37 uppskot komin frá listafólkum úr Føroyum og uttanlands. Ein listabólkur hevur síðani valt nøkur listafólk til at prýða bygningin. Í morgin fer landsstýriskvinnan í heilsumálum at avdúka hvørji listafólkini eru.
Í listabólkinum eru:
Jane Ziska, umboðandi medisinska depilin á Landssjúkrahúsinum Tórunn H. Ósá, umboðandi psykiatriska depilin á Landssjúkrahúsinum Jóhan Martin Christiansen, umboðandi LISA Nina Arge, umboðandi Faerport II Rosan Bosch, Byggiharra ráðgevi Bárður í Baianstovu, umboðandi Landsverk Jan á Argjaboða, verkætlanarleiðari hjá Landsverk Hósdagin, 23. februar verður samkoma á Landssjúkrahúsinum í sambandi við, at nøvnini á teimum, ið skulu listprýða nýggja H-bygningin á Landssjúkrahúsinum, verða almannakunngjørd. Tiltakið verður í forhøllini og byrjar klokkan 14.30.


text:
Tak niður sum pdf her: Lógir hjá Føroya Pedagogfelag
§ 1.Navn og heimstaður.
1.stk. Navn felagsins er Føroya Pedagogfelag
2.stk. Felagið hevur heimstað í Føroyum.
§ 2. Endamál og virki felagsins.
1.stk. Felagið, sum er flokspolitiskt óheft, hevur sum endamál
a) at virka fyri, at fólk við pedagogútbúgving verða sett í øll størv, hvørs uppgáva er at menna børn og ungfólk, eins og tilkomin, sum hava tørv fyri pedagogiskari menning.
b) at virka fyri, at um um normeringar av pedagogtímum verða framdar á okkara sáttmálaøki, so skulu teir nýggju pedagogtímarnir ikki setast fyrr enn hjálparfólk náttúrliga fara úr starvi. Verandi pedagogstørv, har hjálparfólk eru sett, skulu lýsast leys hálva hvørt ár.
c) at taka sær av fakligu áhugamálum limanna, bæði á fyrisitingarliga, fíggjarliga og pedagogiska økinum.
d) at tryggja og umsita samráðingarrættin millum arbeiðsgevaran og felagið og gera avtalur um sáttmála partanna millum.
e) at arbeiða fyri eini tíðarhóskandi grund-, víðari- og eftirútbúgving,
f) at virka fyri størri kunnleika um og fatan fyri tí pedagogiska arbeiðinum,
g) at veita limunum hjálp í fakligum spurningum, og tá nevndin metir tað, eisini løgfrøðiliga hjálp,
h) at fremja gransking á tí sosiala og pedagogiska økinum,
i) at styrkja eina strukturella og fyrisitingarliga uppbygging á arbeiðsøkinum, sum er best hóskandi til at fremja endamál felagsins,
j) at arbeiða saman við øðrum feløgum um felags endamál.
2. stk. Felagið virkar sum samráðingarstovnur mótvegis arbeiðsgevarafeløgumog almennum myndugleikum.
Verður ikki vunnið á mál við samráðingum, hevur felagið rætt at fremja yrkisligar atsóknir.
Avgerð um hetta verður tikin av nevndini.
3. stk. Felagið kann gera samstarvsavtalur við onnur feløg, annaðhvørt fyri einstakar limabólkar ella fyri allar limirnar.Felagið kann gera avtalur við onnur feløg um mark fyri virksemi sínum.
4.stk. Felagið kann gera avtalur um at samskipa seg ella leggja saman við aðrarfelagsskapir, sum hava nærum sama endamál, tá ið limaupptøkan verður kollektiv.
Avgerð hesum viðvíkjandi verður tikin á aðalfundi, tá ið nevndin hevur giviðtilmæli. Og krevst at 2/3 av teimum, sum eru á fundi, atkvøða fyri.
§ 3 Limaskapur
1. stk. Rætt til vanligan limaskap hava tey, sum hava námsfrøðiútbúgving el.líkn., hjálparfólk, eisini tey hjálparfólk, sum lesa á netingum og eru í farloyvi í samband við ólønta starvsvenjing og verkstaðsassistentar, sum starvast á pedagogiskum arbeiðsplássum. Limir, sum eru í barslsfarloyvi er at meta sum vanligir limir.
2. stk. Nevndin kann taka avgerð um, at einstaklingar, ið ikki eru umfataðir av 1.stk., kunnu gerast vanligir limir.
3. stk. Tann, sum gerst limur seinni enn 3 mánaðir aftaná at verða settur í starv ella aftan á lokna útbúgving, kann ikki krevja hjálp frá felagnum, fyrr enn limaskapurin hevur vart í 6 mánaðir samfelt. Sama er galdandi fyri persónar, sum fyrr hava verið limir, tá ið limaskapurin verður endurnýggjaður.
4. stk. Limir kunnu ikki krevja hjálp frá felagnum í máli, sum er komið upp áðrenn viðkomandi fekk limaskap í felagnum ella í tíðarskeiði, har viðkomandi ikki hevur havt limaskap í felagnum. Limir eru valbærir til álitisstørv í felagnum, tá ið teir hava verið virknir limir í felagnum í 6 mánaðir.
Limirnir ábyrgjast ikki persónliga fyri fíggjarligu ábyrgdum felagsins.
§ 4 Óvirknir limir
1. stk. Vanligir limir, sum í styttri ella longri tíð ikki hava starv, herundir limir, sum eru í farloyvi uttan løn ella sum søkja starv, kunna gerast óvirknir limir. Sama kunnu limir, sum eru farnir yvir í annað starvsøki, og limir sum eru fluttir úr Føroyum. Persónar, sum eru eftirløntir frá størvum, og sum vóru vanligir limir, tá ið teir fóru frá, kunnu eisini gerast óvirknir limir, um teir hava verið virknir ella óvirknir limir í felagnum í 5 ár.
Um aðalfundurin góðkennir tað, kunnu bólkar ella einstaklingar, ið ikki kunnu verða vanligir limir, gerast óvirknir limir.
2.stk. Lesandi, ið eru undir námsfrøðiligari útbúgving, kunnu gerast óvirknir limir og gjalda hesir limir ikki limagjald.
3. stk. Óvirknir limir eru ikki valbærir og hava ikki atkvøðurætt.
§ 5 Limaskyldur
1. stk. Limirnir hava skyldu at halda lógir felagsins og virða tær av felagnum gjørdu avtalur og sáttmálar og tær avgerðir, sum felagið hevur tikið í m.ø. fakligum spurningum.
2.stk. Tá ið samráðingar fara fram ella felagið hevur mál til viðgerðar, kunnu limir ikki sjálvir samráðast ella gera avtalu við hin partin, uttan so at felagið gevur loyvi til hetta.
3.stk. Limir kunnu ikki siga seg burtur úr felagnum í tíðarskeiðinum frá tí, at boðað er frá arbeiðsósemju, og til hon er at enda, undantikið tó, tá ið limurin hevur skift til annað arbeiði, sum er uttan fyri sáttmálaøki felagsins.
4.stk. Limirnir hava skyldu at geva felagnum fráboðan um útbúgving, arbeiðspláss og bústað.
Broytingar hesum viðvíkjandi verða eisini at upplýsa felagnum.Limur hevur skyldu til, tá ið skift verður til annað arbeiðið, ið hoyrir undir annað fakfelagsøki, at siga felagnum frá í seinasta lagi 14 dagar aftaná at viðkomandi er byrjaður á nýggja arbeiðsstaðnum.
Flytingin til nýggja yrkisfelagið, sum fingin verður ílag við viðkomandi felag, fær gildi frá fyrsta mánaðarskifti.
5.stk. Sigur limur seg burtur úr felagnum, skal hetta verða gjørt skrivliga til nevndina og kann bert verða gjørt til komandi mánaðarskifti.
§ 6 Brot á limaskyldur
1. stk. Nevndin kann fyri styttri ella longri tíðarskeið koyra úr felagnum limir, ið bróta avtalur ella sáttmála, ið felagið hevur gjørt ella á einhvønn annan hátt mótarbeiða áhugamálum felagsins.Er talan um álvarsom brot, kann nevndin avgera, at limur verður koyrdur úr felagnum. Nevndin kann í staðin taka avgerð um at áleggja slíkum limum sekt, sum í mesta lagi svarar til 1 mánaðarløn sambært byrjunarlønini fyri pedagogar í galdandi pedagogs
2. stk. Limur hevur rætt til skrivliga ella munnliga, at føra fram síni sjónarmið fyri nevndini, áðrenn avgerð verður tikin.
3. stk. Limurin, sum fyri styttri ella longri tíð ella endaliga verður koyrdur úr felagnum, kann krevja, at spurningurin verður lagdur fyri fyrstkomandi aðalfund til endaliga avgerðar.
4. stk. Til at samtykkja at koyra lim úr felagnum samb. 1.stk. og á aðalfundinum samb. 3.stk. krevst, at í minsta lagi 2/3 av teimum, sum eru á fundi, atkvøða fyri.
5. stk. Limur, sum er í eftirstøðu við limagjaldinum í minsta lagi 3 mánaðar, missir limaskap sín.
6. stk. Ein limur, sum er koyrdur úr felagnum, kann eftir umsókn gerast limur aftur, tá nevndin heldur hetta, móti gjaldi, sum nevndin ásetur. Gjaldið kann í mesta lagi svara til 1 mánaðarløn sambært byrjunarlønini fyri pedagogar í galdandi sáttmála. Noktar nevndin at geva viðkomandi limaskap aftur, kann viðkomandi krevja, at spurningurin verður lagdur fyri fyrstkomandi aðalfund til viðgerðar.
§ 7 Limagjald
1. stk. Aðalfundurin ásetir limagjaldið. Nevndin kann gera sertreytir ella sleppa einum limi undan limagjaldi.
§ 8. Aðalfundur
1. stk. Aðalfundurin hevur hægsta vald í felagnum.
Aðalfundruin ásetir høvuðsstevnumið felagsins, og tekur avgerð í teimum spurningum, sum nevndir eru § 8, stk. 5
2. stk. Aðalfundurin er viðtøkuførur, tá ið hann er lógliga fráboðaður.
Bert uppskot, ið eru á fundarskránni kunnu verða viðgjørd á aðalfundinum.
3. stk. Allir limir felagsins hava atgongd til aðalfundin. Óvirknir limir eru ikki valbærir og hava ikki atkvøðurætt.
4. stk. Ársaðalfundurin verður hildin á hvørjum ári áðrenn 15. apríl.
Nevndin skal lýsa aðalfundin í føroysku bløðunum í seinasta lagi 15. januar.
Ynskir limur uppskot viðgjørt á aðalfundinum, skal uppskotið latast nevndini við skrivligari váttan frá viðkomandi uppskotsstillara, og vera nevndini í hendi í seinasta lagi 1. februar.
Sama er galdandi fyri uppskot um ásetan av limagjaldi.
Fundarskrá fyri aðalfundin skal verða send út til limirnar í seinasta lagið 7 dagar áðrenn aðalfundin.
5. stk. Ársaðalfundurin hevur hesa fundarskrá:
A. Val av fundarstjóra og skrivara
B. Ásetan av fundarskipan fyri aðalfundin
C. Frágreiðing frá nevndini til góðkenningar
D. Framløga av grannskoðaðum roknskapi og fíggjarstøðu til góðkenningar
E. Framløga av felagsins fíggjarætlan til kunningar
F. Viðgerð av ætlaða virksemi felagsins
G. Val av formanni triðja hvørt ár
H. Val av nevnd.
I. Val av eykalimum
J. Val av grannskoðarum
K. Viðgerð av innkomnum uppskotum og ásetan av limagjaldi
L. Ymiskt
6. stk. Avgerðir á aðalfundinum verða samtyktar við vanligum meiriluta.
Til lógarbroytingar krevst tó, at 10% av limunum eru møttir á aðalfundi, og at viðtøkan verður samtykt við 2/3 av greiddum atkvøðum. Til at taka felagið av krevst, at 2/3 av limum felagsins eru møttir á aðalfundi, og at viðtøkan verður samtykt við 2/3 av greiddum atkvøðum. Um ikki meirilutin, sum er nevndur í teimum báðum fyrru stykkjunum, eru møttir á aðalfundi, men viðtøkan tó er samtykt við 2/3 av greiddum atkvøðum, verður eykaaðalfundur innkallaður samsvarandi ásetingunum í hesum lógum, og kann lógarbroytingin/avtøkan av felagnum tá verða samtykt við 2/3 av greiddum atkvøðum í samband við lógarbroyting, uttan mun til hvussu nógvir limir eru møttir á fundi og í samband við avtøku av felagnum, um í minsta lagi 25% av limum felagsins eru møttir á fundi.
Standa atkvøðurnar á jøvnum, fellur málið Grein 2, litra A, kann einans broytast við einmæltari aðal- ella eykaaðalfundarsamtykt.
7. stk. Tá nevndarval og formansval skal fara fram eru hesar reglur galdandi:
1. Skrivlig atkvøðugreiðsla.
2. Teir limir felagsins, sum ynskja tað, kunnu í seinasta lagi eina viku undan aðalfundinum greiða atkvøðu, við í seinasta lag hendan dag, at lata løgfrøðingi ella grannskoðara felagsins skrivligu atkvøðu sína, alt eftir nærri fyriskipan av umsiting felagsins. Umsiting felagsins skipar fyri nevndu atkvøðugreiðslu, soleiðis at skrivligu atkvøðurnar verða taldar upp í sambandi við uppteljingina á aðalfundinum.
Teir limir, sum ynskja at greiða atkvøðu áðrenn aðalfundin skulu boða umsiting felagsins frá hesum, soleiðis at skrivliga atkvøðugreiðslan kann fara fram sambært stk. 7. pkt. 2.
Teir limir, sum innan freistina í pkt. 2 hava greitt atkvøðu, kunnu ikki greiða atkvøðu á aðalfundinum í samband við tey val, har viðkomandi framanundan hevur greitt atkvøðu.
3. Bert fullgildugir limir felagsins kunnu still lim upp sum valevni.
4. Tann sum verður stillaður upp skal skrivliga vátta, at vilja taka við valinum.
5. Uppskot til valevni, saman við váttan frá tí uppstillaða, skulu vera felagnum í hendi í seinasta lagi 1. febr.
Nevndin kann útseta freistina til 5. febr.
6. Teir limir, sum ynskja at greiða atkvøðu áðrenn aðalfundin skulu boða umsiting felagsins frá hesum, soleiðis at skrivliga atkvøðugreiðslan kann fara fram sambært stk. 2.
7. Teir limir, sum innan freistina í pkt. 2 hava greitt atkvøðu, kunnu tó ikki greiða atkvøðu á aðalfundinum í sambandi við tey val, har viðkomandi frammanundan hevur greitt atkvøðu.
8. Limur, sum greiðir atkvøðu, kann í mesta lagi greiða atkvøðu fyri so nógvum av teimum uppstillaðu valevnunum, sum talið av teimum sum standa fyri vali.
9. Tey valevni, sum fáa flestar atkvøður eru vald, tó skulu ásetingarnar í § 11, stk. 2. verða uppfyltar.
10. Um atkvøðurnar standa á jøvnum, so verður lutakast millum tey valevni, sum fáa líka nógvar atkvøður.
Tá val av eykalimum fer fram eru ásetingarnar í § 11, stk. 4 galdandi.
§ 9 Eykaaðalfundur
1. stk. Eykaaðalfundur verður lýstur, um nevndin ynskir tað, ella um minst 5% av limunum krevja hetta, og teir samstundis skrivliga senda inn fráboðan um tað mál, teir ynskja viðgjørd á eykaðalfundinum.
2. stk. Slíkir fundir skulu verða hildnir í fyrsta lagi 3 dagar og í seinasta lagi 5 vikur aftaná at fundurin er kravdur.
Hevur málið skund kann freistin setast til 1 dag.
§ 10 Formaður
1.stk. Formaður felagsins skal verða námsfrøðingur, og verður valdur sambært §8, stk.7 og situr hann eitt 3 ára skeið.
Afturval kann fara fram. Uppskot til formansevni verður latið inn sambært ásetingunum í § 8, stk.7.
Valdur formaður bindir seg til at taka við fulltíðarstarvi í felagnum.
2.stk. Tann, ið fær flestar atkvøður er valdur formaður fyri eitt trý ára skeið.
Er bert eitt valevni til fastan formann, so er hesin valdur uttan atkvøðugreiðslu.
§ 11 Nevnd
1.stk. Nevndin er tað útinnandi liðið í felagnum og hevur um hendur leiðsluna í felagnum sambært avgerðum á aðalfundum.
2.stk. Í nevndini sita 4 nevndarlimir og formaðurin. Nevndarlimir verða valdir fyri trý ár, soleiðis at:
1.árið standa formaðurin og 2 nevndarlimir fyri vali
2.árið standa 2 nevndarlimir fyri vali
3 árið er einki formans- ella nevndarval.
Av teimum 4 nevndarlimunum skulu minst tveir nevndarlimur vera pedagogur og ein vera hjálparfólk.
Nevndin skipar seg við næstformanni og skrivara.Nevndin skipar sjálv fyri arbeiðsgongdini í serligari starvsskipan.
Avgerðir í nevndini verða tiknar við vanligum atkvøðumeiriluta. Um atkvøðurnar standa á jøvnum, fellur málið.
3.stk. Nevndin hevur fund eina ferð um mánaðin, ella tá ið formaðurin ella helvtin av nevndarlimunum ynskir tað, og skal gerðabók felagsins undirskrivast av formanni og nevndarlimum felagsins. Í gerðarbókini skulu skrivast samtyktir og stutt frágreiðing um viðgerðina av tí einstaka málinum. Nevndarlimur kann krevja møgujliga serstøðu sína skrivaða í gerðarbókina.
Fundarevni til vanligar nevndarfundir skulu sendast út minst 4 dagar áðrenn fundin.
Mál, ið limir felagsins ynskja viðgjørd, skulu vera nevndini skrivliga í hendi í seinasta lagi 4 dagar áðrenn nevndarfund. Í undantaksføri kann víkjast frá frammanfyri nevndu freistum.
4.stk. Eykalimir.Valdir verða 3 eykalimir. Av hesum eykalimum ein vera námsfrøðingur. Eykalimir verða valdir á ársaðalfundinum hvørt ár og valskeiðið er tí eitt ár.
Reglurnar í § 8, stk.7, pkt.1,3,8,9 og 10 eru eisini galdandi fyri val av eykalimum. Fyrstvaldi eykalimurin tekur við, tá ein av verandi nevndarlimum ferfrá ella ikki kann møta í longri tíð. Eykalimurin situr fyri viðkomandi nevndarlim, so leingi hesin er burturstaddur,tó ikki longur enn til komandi ársaðalfund, tá valskeiðið hjá eykaliminum gongur út.
Talið av atkvøðum, sum hvørt valevni fær, er avgerandi fyri, hvør er fyrst- næst- og trivaldur.
§ 12 Álitisfólk
1.stk. Álitisfólk felagsins verða vald og skulu virka sambært álitisfólkaavtaluni ímillum felagið og Føroya Landsstýri.
2.stk. Val av álitisfólki og varaálitisfólki fer fram á stovninum í mars mánaða líka ár og verða tey vald fyri eitt 2 ára skeið.Hvør stovnur velur 1 álitisfólk.Nevndin skal hava boð um úrslitið í seinasta lagið 2 vikur aftaná valið.
3.stk. Felagið skipar fyri minst 4 árligum álitisfólkafundum.
§ 13 Fíggjarlig viðurskifti
1. stk. Felagið heftir fyri fíggjarligu ábyrgdum sínum við øllum ognum sínum. Roknskaparár felagsins er álmanakkaárið.
2. stk. Roknskapurin hjá felagnum og grunnum felagsins, ið eru:
Felagslívstrygggingargrunnurin, Húsagrunnurin og Aktións- og Upplýsingargrunnurin verða grannskoðaðir av eksternum grannskoðara og av tveimum internum grannskoðarum, sum verða valdir av aðalfundinum á hvørjum ári. Roknskapurin skal vera liðugt grannskoðaður og latin nevndini í seinasta lagi 3 vikur undan aðalfundinum.
3.stk. Felagið verður bundið við tveimum undirskriftum, har onnur skal vera frá formanninum ella næstformanni felagsins. Nevndin kann geva nevndarlimi ella starvsfólki fulltrú at binda felagið innan nærri ásettar karmar.
4. stk. Til at seta í veð ella keyp av fastari ogn krevst tó aðalfundarsamtykt og undirskrift á viðkomandi skjøl av formanninum saman við tveimum nevndarlimum.
§ 14 Arbeiðssteðgur
Undir verkfalli ella arbeiðssteðgi í samband við lønar- og sáttmálatrætur fáa teir limir, sum taka lut í tiltakinum útgoldið pening frá felagnum.Útgoldið verður eitt ávíst prosenttal av føstu mánaðarligu lønini. Nevndin ásetir prosenttali í hvørjumeinstøkum tiltaki.
§ 15 Avtøka av felaganum
1. stk. Felagið kann bert avtakast ella samskipast við annað felag, um aðalfundurin góðkennir tað. Tá skal farast fram eftir § 8, stk.6. í hesum lógum felagsins.
2. stk. Aðalfundurin ger av, hvat peningur og ognir felagsins skulu nýtast til.
—————————————————————
Samtykt á stovnandi aðalfundi 1. juni 1982.
Broytingar samtyktar á eykaaðalfundi 24. jan. 1983.
Broytingar samtyktar á eykaaðalfundi 24. mai 1983.
Broytingar samtyktar á eykaaðalfundi 20. mai 1985.
Broytingar samtyktar á eykaaðalfundi 3. nov. 1986.
Broytingar samtyktar á eykaaðalfundi 9. nov. 1987.
Broytingar samtyktar á eykaaðalfundi 14. nov. 1989.
Broytingar samtyktar á aðalfundi 20. okt. 1990.
Broytingar samtyktar á aðalfundi 29. febr. 1992.
Broytingar samtyktar á eykaaðalfundi 12. sept. 1992
Broytingar samtyktar á aðalfundi 6. mars 1993.
Broytingar samtyktar á aðalfundi 26. febr. 1994.
Broytingar samtyktar á aðalfundi 4 febr. 1995.
Broytingar samtyktar á aðalfundi 14. febr. 1998.
Broytingar samtyktar á aðalfundi 8.apr. 2000
Broytingar samtyktar á aðalfundi 24.febr.2007
Broytingar samtyktar á aðalfundi 20.mars 2010
Broytingart samtyktar á aðalfundi 19.mars 2011
Broytingarsamtyktar á aðalfundi 5. apríl 2014
Broytingar samtyktar á aðalfundi 11. apríl 2015


text:
Útlát av vakstarhúsgassi og veðurlagsbroytingar, er ein av stóru alheims umhvørvistrupulleikunum. Keldurnar til útlát av vakstrarhúsgassi stava í stóran mun frá brenning av olju, koli og øðrum fossilum brennievnum. Øktu nøgdirnar av vakstrarhúsgassi í lofthavinum virka sum ein eyka bjálving av jørðini, við tað, at tær halda aftur hita, sum annars hevði farið út í rúmdina. Halda vit á at økja um útlátið av vakstrarhúsgassi, hækkar miðalhitin á jørðini og ymiskar broytingar í veðurlagum fara at merkjast.
Hevur tú viðmerkingar ella vil tú vita meira um útlát av vakstrarhúsgassi, so ring til Umhvørvisstovuna, tlf 342400, ella send okkum ein teldupost us@us.fo
06-05-16 CO2 útlátið minkað nærum 3% í 2015
21-07-15 Vit náa neyvan málinum í veðurlagspolitikkinum
03-07-15 Meira CO2 - men eisini meira orka


text:
Býráðið í Runavíkar kommunu samtykti á fundi 29. november fíggjarætlanina fyri 2013. Skattaprosentið verður 22%, tað er óbroytt, og barnafrádrátturin hækkar við 500 kr til 5.000 kr fyri hvørt barnið.
Skattainntøkurnar eru mettar til 119,4 mió komandi ár, har av 7 mió eru partafelagsskattur. Til rakstur eru avsettar 85,7 mió, til íløgur 55,3 mió og til fíggjarkostnað 13,9 mió. Kommunan tekur komandi ár 30 mió í láni, har av størsti parturin fer til nýggja fimleikarhøll, sum verður størsta einstaka íløgan í 2013.
Saltangará 3. des. 2012
Runavíkar kommuna
Magnus Rasmussen, borgarstjóri